qundao/data-zh-poetry huggingface dataset:
致奠張柔直知郡龍圖以詩四章哭之書置靈几以代祭文·其三
作者：李綱
朝代：宋

去歲如今會豫章，從容談笑共銜觴。
豈期便作終天訣，尺素開時神內傷。
致奠張柔直知郡龍圖以詩四章哭之書置靈几以代祭文·其二
作者：李綱
朝代：宋

隻鷄斗酒祭夫君，尚想平生意氣親。
痛惜中原未恢復，如何天乃喪斯人。
致奠張柔直知郡龍圖以詩四章哭之書置靈几以代祭文·其四
作者：李綱
朝代：宋

連夕頻頻夢見君，依然野鶴處雞羣。
不須遺恨功名淺，世事渾如空際雲。
與叔易弈不勝賦著色山水詩一首
作者：李綱
朝代：宋

将軍思訓久爲土，龍眠道人亦已亡。
誰将丹青寫山水，入我宴坐虚明窗。
峰巒迴複吐雲氣，林木窈窕籠烟光。
丹楓半落天雨霜，漁舟招招靜鳴榔。
野橋巖寺遞隱見，浦花汀草何微茫。
江邊落日尚返照，山頭正作金色黄。
縈青繚白有餘態，却笑水墨無文章。
畫工畫意不畫物，咫尺應須千里長。
具區約略貫苕霅，赤岸髣髴通瀟湘。
安得僊翁一葉艇，使我超忽窮江鄉。
與邑官會凝翠閣
作者：李綱
朝代：宋

屹然高閣虚且通，溪山增秀來薫風。
皆云閩境似此少，豈但爲最沙陽中。
棟楹顯敞制度巧，飾以黝白非青紅。
七峰倒景蘸層碧，十里平津流向東。
連山松檜鬱葱蒨，一溪煙雨寒冥濛。
沈沈月彩照清夜，漠漠雲影搖蒼穹。
眼光到處色皆翠，凝結至今勞化工。
幾年落寞顧眄地，拈出始知觀覧雄。
開筵置酒共臨賞，正暑景物生秋容。
畫船笳吹助清咽，津岸擊鼓聲逢逢。
世間萬事非偶爾，成此一段傳無窮。
我歸三子子歸我，畢竟假合誰之功。
人生會合自可樂，且須吸盡玻瓈鍾。
他時追憶如夢寐，一笑勝游回首空。
興國璨老浴堂新成以伽佗見示戲成三絕句·其一
作者：李綱
朝代：宋

湛然定水滿新池，試浴金毛獅子兒。
普願衆生盡無垢，此身何惜汗成泥。
興國璨老浴堂新成以伽佗見示戲成三絕句·其三
作者：李綱
朝代：宋

池中已具八功德，浴處還敷七浄華。
妙體本來塵不染，何妨癢處與抓爬。
興國璨老浴堂新成以伽佗見示戲成三絕句·其二
作者：李綱
朝代：宋

湯泉海湧氣雲蒸，垢去心安身倍輕。
誰道圓通非外護，却因妙觸得宣明。
興宗得齋字以詩來次其韻
作者：李綱
朝代：宋

佳月靄秋色，翛然感予懷。
言攜二三友，泛此溪中齋。
風露生萬里，屋木憑兩涯。
淒微煙霧合，芬馥天香來。
恍若度雲漢，奔月遊瑶臺。
灝氣集肺腑，灑濯無纖埃。
沉沉夜寥閴，迴舟興悠哉。
澄波靜如練，何異浮江淮。
但恨景物美，實難賦詠才。
斯文當共勉，天意屬吾儕。
興宗志宏見和巖桂長篇再賦前韻奉呈
作者：李綱
朝代：宋

月中有桂光更多，扶疏一輪枝幹羅。
天風飄下廣寒子，豈與凡種同其科。
四時不改碧玉葉，滿庭自擢青銅柯。
森然衆木共培植，無異野鶴羣雞鵝。
秋來隱圃風露冷，噴花看蘂尤婆娑。
圃中自有隱君子，心與世遠恬無波。
對花度此九秋色，不以物外傷天和。
西隣栟櫚更好古，妙年欲製芰與荷。
連墻請謁不知倦，宜爾鬢髪忘其皤。
天生逸才當有用，委棄寂寞理則那。
吾衰尚有惜花意，零落奈此馨香何。
却思梁谿有小圃，只恐松竹荒寒莎。
未能歸去老三徑，且把詩句從公哦。
興宗許借盆荷以詩索之
作者：李綱
朝代：宋

隱圃清和夏景初，小盆荷芰已扶疏。
借公瓦沼開花種，伴我松軒晏坐餘。
斷取當如妙喜國，莊嚴且作化人居。
秋風幻出芙蕖後，來去須觀本一如。
舟中讀書有感
作者：李綱
朝代：宋

渺渺波濤淅淅風，此身忽在大江東。
浮家泛宅雲煙裏，思古傷今圖史中。
盗賊從來能伺釁，治安自昔戒除戎。
我今惟願兵戈息，歸作梁谿老釣翁。
舟次儀真
作者：李綱
朝代：宋

昔年試吏得江城，一紀重來若隔生。
惆悵舊遊誰可語，南園春色却多情。
船場巖
作者：李綱
朝代：宋

仙艇何年插翠微，雲篷烟櫂尚依依。
凌虛欲鼓天邊柁，喚取雙龍背負飛。
艤舟泊頭鎮風雨中乘小舟行十餘里遵陸遊羅浮山寶積延祥寺
作者：李綱
朝代：宋

神山失憑依，漂泊西南州。
連峰蟠秀氣，作鎮蒼溟陬。
世傳朱明洞，深秘未易求。
夜半見赤日，光若金鼇浮。
我來夏正中，川漲通行舟。
弭櫂泊頭渚，遂作羅浮遊。
山靈憫病暑，風雨爲變秋。
雲開遠岫出，黛色散不收。
籃輿陟翠微，頗得精廬幽。
雅志惬丘壑，斯行豈人謀。
愧煩五色雀，顧我鳴啁啾。
寓目天水永，微茫見瀛洲。
中原正雲擾，盗賊屯蠭蟊。
而我臥雲海，歸途亦淹留。
逝將憇真境，祕訣追前修。
稚川不可見，得見野人不。
苦熱行
作者：李綱
朝代：宋

南方苦暑殊中州，金遇火伏相拘囚。
飛鳶跕跕草木愁，疑在鑪冶遭蒸烰。
六龍中天停厥輈，火雲突兀燒高丘。
炎風如焚汗翻油，祝融嘘呵不肯休。
赤脚踏冰邈難求，返視絺綌猶狐裘。
行人病暍喘車牛，雖處廣厦非所庥。
我欲登彼白玉樓，側身西望心悠悠。
何當萬里來清秋，其帝少昊神蓐收。
颯然風露洗我憂，凉生暑退火西流。
四時代謝如環周，及兹又作徂年謀。
人生寒暑爲寇讎，何異瘧癘脂髓摉。
有力負走藏壑舟，朱顔綠髪安可留。
以靜勝躁聊優游，何必遠期汗漫遊。
茅齋成乾元珪老以拄杖旄牛拂見遺成二絕句以報之·其一
作者：李綱
朝代：宋

横挑世界鴻毛舉，平打虚空冰片消。
今日拈來居士手，穿雲渡水且逍遥。
茅齋成乾元珪老以拄杖旄牛拂見遺成二絕句以報之·其二
作者：李綱
朝代：宋

不取非亷取不貪，玉装麈尾謾毿毿。
年來居士無言說，立起從教作麽參。
茉莉花二首·其一
作者：李綱
朝代：宋

泠艷幽芳雪不如，佳名初見貝多書。
南人渾作尋常看，曾侍君王白玉除。
茉莉花二首·其二
作者：李綱
朝代：宋

風露扶疏蔓翠藤，玉花剪刻見層層。
清香夜久偏聞處，寂寞書生對一燈。
草宰執書論方寇事戲成
作者：李綱
朝代：宋

江浙巨盗起，東南皆震驚。
王師殊未出，赤子若爲情。
試贈繞朝策，願飛燕將城。
非因肉食鄙，只欲廟謨成。
汲黯復妄發，終軍思請行。
懷親寸心急，報國一身輕。
曹劌亦問戰，申胥還乞兵。
羣公佐天子，努力剪鯢鯨。
荔枝五首·其一
作者：李綱
朝代：宋

海山僊子絳羅襦，霧縠中單白玉膚。
知我遠來相勞苦，故馳先使迓中途。
荔枝五首·其三
作者：李綱
朝代：宋

玉人纖指擘輕紅，猶憶恩頒自漢宫。
翠籠藤盤異當日，蠻烟瘴雨正濛濛。
荔枝五首·其二
作者：李綱
朝代：宋

絳紗囊裏水晶丸，偏得楊妃带笑看。
休道馬嵬當日事，只今何處是長安。
荔枝五首·其五
作者：李綱
朝代：宋

百馬崩騰耆舊悲，只今戈戟暗江湄。
自知疏拙蒙恩重，猶得南來食荔枝。
荔枝五首·其四
作者：李綱
朝代：宋

荔子蠻方也自丹，不如閩嶺爲微酸。
玉盤磊珂三千顆，猶憶甘芳繞齒寒。
荔枝詞集句
作者：李綱
朝代：宋

開元天子萬事足，惟惜當年光景促。
昭陽殿裏第一人，十幅紅綃圍夜玉。
夢中同躡鳯凰翎，歸作霓裳羽衣曲。
沉香亭北倚闌干，緩歌慢舞凝絲竹。
迴眸一笑百媚生，盡日君王看不足。
崩騰獻荔枝，百馬死山谷。
一騎紅塵妃子笑，婕妤傳詔才人索。
綘紗嚢裏水精丸，不是人間香味色。
漁陽鼙鼓動地來，血汙遊魂歸不得。
明眸皓齒今何在，金盤玉筯無消息。
漢主山河錦繡中，三十六宫土花碧。
不見玉顔空死處，淚痕血點垂胸臆。
片段荔枝筐，此心炯炯君應識。
菊花開日即重陽二首·其一
作者：李綱
朝代：宋

南方氣候殊，佳月即中秋。
昨者月既望，蕭蕭風雨愁。
安得一輪玉，清光滿溪樓。
酌酒自起舞，與之相獻酬。
菊花開日即重陽二首·其二
作者：李綱
朝代：宋

南方氣候殊，有菊即重陽。
九日今已近，青蘂未可嘗。
安得黄金花，泛此白玉觴。
會當爛漫開，爲插滿頭香。
華容西二十許里有墨山即離騷所謂玄石也山有大雲寺寺有雲母泉甘芳潔清大旱不竭唐李華有詩序之甚詳其末云華貶杭州司公恩復左補闕次于岳陽江山延望思與髙賢共飲雲母之泉躬耕墨山之下敢違朝命以詢私欲秋風露寒洞庭微波一聞猿聲不覺涕下況支離多病年甫始衰願餌藥扶壽以究無生之學事乖志負火爇余心三復其言而悲之因次其韻
作者：李綱
朝代：宋

霜風振古林，肅肅有異聲。
我登玄石山，適此氛祲清。
散策步山巔，僧廬窈而精。
石磴盡雲母，晶熒璨瑶英。
涓涓幽谷泉，玉色凄芳馨。
飲者得難老，沈疴體皆平。
乃知泉源美，本自山川靈。
沈吟遐叔詩，此其浪得名。
肺腑久塵埃，於焉吸清泠。
玉池艷生肥，潄濯歸黄庭。
却思陸子泉，厥味可弟兄。
白首困飄泊，丹心竟何成。
鼓枻渡瀟湘，曳裾拂荆衡。
回頭故山遠，愴怳若爲情。
區區金石堅，正賴日月明。
卷舒隨用舍，未覺殊虧盈。
風髙洞庭波，雲瞑蘭芷城。
餌藥扶始衰，究心學無生。
庶幾甫知命，寸田不廢耕。
萬杉寺散珠亭
作者：李綱
朝代：宋

一派飛泉落坐隅，跳波沸石散成珠。
道人諦看空濛際，顆顆圓明定有無。
葉夢授送家園梅花且以絕句十五章見示次其韻·其一
作者：李綱
朝代：宋

天欲春光一點回，素英先識化工裁。
惱人不作鉛華態，願下當年玉鏡臺。
葉夢授送家園梅花且以絕句十五章見示次其韻·其一〇
作者：李綱
朝代：宋

天生麗質絕塵埃，肯把胭脂漫汙腮。
幸有清香過於雪，對人何止白皚皚。
葉夢授送家園梅花且以絕句十五章見示次其韻·其一一
作者：李綱
朝代：宋

蕭疏竹外裊煙梢，清淺溪流映小橋。
不似僧房静中看，月明風細夜寥寥。
葉夢授送家園梅花且以絕句十五章見示次其韻·其一三
作者：李綱
朝代：宋

雲裳縞带步搖冠，誰遣瑶姬下廣寒。
默侍先生渾不語，風枝時聽珮珊珊。
葉夢授送家園梅花且以絕句十五章見示次其韻·其一二
作者：李綱
朝代：宋

小軒幽檻最相宜，對酒難禁綽約姿。
莫訝落英飄萬點，待看青子綴疏枝。
葉夢授送家園梅花且以絕句十五章見示次其韻·其一五
作者：李綱
朝代：宋

草木凍死山中村，惟有梅花解返魂。
弱植孤根傲霜霰，玉奴終不負東昏。
葉夢授送家園梅花且以絕句十五章見示次其韻·其一四
作者：李綱
朝代：宋

廣平援筆賦梅花，冨艷清便底死誇。
况有西湖隱君子，句中能道影横斜。
葉夢授送家園梅花且以絕句十五章見示次其韻·其七
作者：李綱
朝代：宋

超然標格冠羣芳，妙質天教徹骨香。
爛熳開時何足道，最憐新蘂半塗黄。
葉夢授送家園梅花且以絕句十五章見示次其韻·其三
作者：李綱
朝代：宋

枝頭數點雪初殘，折置冰壺分外寒。
煙蘂輕盈未全拆，國香暗淡已欺蘭。
葉夢授送家園梅花且以絕句十五章見示次其韻·其九
作者：李綱
朝代：宋

山路相逢若有情，折來書幌愈輕明。
何須更道能調鼎，小啄微酸已解醒。
葉夢授送家園梅花且以絕句十五章見示次其韻·其二
作者：李綱
朝代：宋

道人宴坐得圓通，妙觀年來等色空。
結習已銷花不染，何妨瓖麗伴衰翁。
葉夢授送家園梅花且以絕句十五章見示次其韻·其五
作者：李綱
朝代：宋

傍雨移梅趁小寒，探春幾度獨憑欄。
不知冷淡緣何事，偏得幽人带笑看。
葉夢授送家園梅花且以絕句十五章見示次其韻·其八
作者：李綱
朝代：宋

疏籬煙雨數枝斜，行路于今五見花。
又向閩山和月摘，坐令流寓歎年華。
葉夢授送家園梅花且以絕句十五章見示次其韻·其六
作者：李綱
朝代：宋

坐來寒谷變陽春，雪裏開花若有神。
多作新詩詠尤物，知君最是愛花人。
葉夢授送家園梅花且以絕句十五章見示次其韻·其四
作者：李綱
朝代：宋

慇懃剩作送梅詩，撚斷霜髭不爲棋。
只恐苦吟令太瘦，箇中風味有誰知。
葉夢授龍圖同遊丹霞見和四絕句再次前韻·其一
作者：李綱
朝代：宋

巖竇嵌空南寶花，玲瓏樓閣衲僧家。
興來結客窮幽討，衝破晴山幾段霞。
葉夢授龍圖同遊丹霞見和四絕句再次前韻·其三
作者：李綱
朝代：宋

煙霞絢彩染幽巖，紫翠葱蘢雲木參。
幸有幽人共清賞，豈惟風月友成三。
葉夢授龍圖同遊丹霞見和四絕句再次前韻·其二
作者：李綱
朝代：宋

渡水捫蘿款石扉，杖藜同著舊緇衣。
猶嫌林下諠僮僕，欲學孤雲野鶴飛。
葉夢授龍圖同遊丹霞見和四絕句再次前韻·其四
作者：李綱
朝代：宋

夜寒月影照虚廊，境寂心清發妙香。
藜藿山林有餘樂，未應肉食念華堂。
葉落
作者：李綱
朝代：宋

鏗然一葉已驚秋，况復紛紛巧見投。
振槁不禁風淅淅，催寒長共雨颼颼。
洞庭波起初微脱，雲夢霜髙浩不收。
舞砌穿帷不須掃，蕭騷從伴逐臣愁。
著迂論有感
作者：李綱
朝代：宋

長笑梁谿翁，平生有餘拙。
於今欲行古，無乃亦癡絕。
施之廊廟間，放步足已跌。
下帷更潛思，又復廣陳說。
從來坐言語，得謗今未歇。
曾不少創懲，譊譊祇强聒。
惟堪覆醬瓿，詎足議往轍。
掉頭謂不然，此理君未察。
立言與行事，垂世初不别。
身窮言乃彰，貽範有前哲。
周文拘羑里，易象乃成列。
仲尼道不行，褒貶代賞罰。
屈原困椒蘭，澤畔採薇蕨。
離騷體風雅，光可争日月。
虞卿罷趙相，梁魏頗屑屑。
世亦傳春秋，端爲窮愁設。
聖賢垂簡編，往往因憤發。
避謗不著書，陸子良已黠。
區區禍福間，何足議宏達。
泛覽古人心，一一可坐閲。
大略觀規模，微情析毫髪。
幽光發干將，潛慝戮饕餮。
會有知我人，玩味爲擊節。
安知千載後，觀樂無季札。
豈能繼潛夫，粗可倣荀悅。
子雲方草玄，解嘲何可缺。
葺西軒已畢工奉呈志宏成彦
作者：李綱
朝代：宋

華藏千函得縱觀，莊嚴聊使道場安。
巧遮斜日青松架，旋植新花紅藥欄。
彈指寶樓開處速，遊心法界到時寛。
含容萬象猶餘地，須作毘盧丈室看。
蒙恩除荆湖廣南宣撫兼知潭州具奏辭免·其一
作者：李綱
朝代：宋

得罪明時忽六年，生還新自海南邊。
分甘伏死巉巖下，豈意猶還大将權。
老似廉頗徒喜飯，才非祖逖敢先鞭。
一封瀝血輸誠懇，深冀皇慈爲惻然。
蒙恩除荆湖廣南宣撫兼知潭州具奏辭免·其二
作者：李綱
朝代：宋

昔年宣撫兩河間，行次覃懷已召還。
壮志久拚身似葉，巧言終使罪如山。
士風欺蔽猶前日，君命牢辭秪厚顔。
回首追思七年事，孤危易感涕空澘。
蒸栗
作者：李綱
朝代：宋

風霜開栗皺，孕此頳虬卵。
嘉哉古所贄，飣餖入籩匴。
纍纍紫腰菱，爛爛火蠶繭。
甘腴能療病，炎帝所編纂。
幽人夜讀書，坐對銅檠短。
颼颼石鼎沸，焰焰地爐暖。
式將瓦甑炊，剖殻黄玉軟。
乘饑進五六，腹已果然滿。
吾嘗位將相，日食萬錢饌。
荒山啖芋栗，自勝太官臠。
乃知一飽餘，萬品徒過眼。
聊持薦杯酒，不假玻瓈盌。
憂慨不成眠，夜寒空展轉。
蓴菜
作者：李綱
朝代：宋

渺渺春湖水拍天，紫蓴千里正聮綿。
初抽荷蘂半含露，旋摘龍須尚带涎。
鹽豉欲調難並美，鱸魚兼憶詎非賢。
自憐不是知機士，飽食空能上釣船。
蔣山佛果師爲緣事來而此土方饑戲賦是詩以發一笑
作者：李綱
朝代：宋

鍾山禪老天骨奇，叢林晏座如孤羆。
諸方宗仰第一義，說法舌作霹靂飛。
年來爲衆建廣厦，胸中結構良峨巍。
修梁巨棟資喜捨，瓶錫不憚東南馳。
飛騰道俗走檀越，堆積金貝羅珠璣。
此方旱潦異常歲，百里稚耋方流離。
析薪鬻子給朝夕，闔境半作嬰兒啼。
坐看緣事莫措手，却欲反著僧伽梨。
未聞蘭若泣龍象，好把信施賙寒饑。
向來收拾大寶聚，隨手散盡真慈悲。
惟師具眼得空觀，稇載豈愁華槖歸。
吾言可聽勿惆悵，無價寶珠元在衣。
蕭懋德秀才自臨江遣人致書海上遇於歸途賦詩寄之二首·其一
作者：李綱
朝代：宋

三黜先生今得歸，更攜稚子訪慈幃。
病牛臥壠心衰矣，脫兔投林天憫之。
萬里往來環轉蟻，一生謗譽舌揚箕。
著書欲赴當時約，須待江南事定時。
蕭懋德秀才自臨江遣人致書海上遇於歸途賦詩寄之二首·其二
作者：李綱
朝代：宋

踰年海上久安居，多謝蕭郎遠寄書。
不向去來生一念，已將天地作吾廬。
中洲杳杳旌旗暗，暮景駸駸齒髪疏。
凖擬峽江成小隱，茅齋借我定何如。
藥山三詠·伏牛菴
作者：李綱
朝代：宋

侍者何須召二空，一元調伏自知風。
軒然棟宇翬飛處，何似當年茅竹中。
藥山三詠·問道室
作者：李綱
朝代：宋

骨相嶄巖心已安，松林談道不勝寒。
習之不會髙人意，便作天雲瓶水看。
藥山三詠·雷滿池
作者：李綱
朝代：宋

英雄割據老漁師，習氣難忘鑿此池。
尚想興酣髙會處，投身下取酒杯時。
蘭溪訪吳聖與不遇
作者：李綱
朝代：宋

夕次蘭溪縣，溪山照眼明。
雲端雙塔聳，烟際一橋横。
久旅易悽感，舊遊如隔生。
故人尋不值，飄泊若爲情。
虎嘯巖
作者：李綱
朝代：宋

昔年雕虎嘯幽巖，千里清風皺碧潭。
虎去巖空風自遠，一林花雨落毿毿。
虞公明出示序觀音詩事并頌次韻
作者：李綱
朝代：宋

聞思大士真奇絕，俱妙形神侔玉雪。
譬如水月自清凉，能與世間除惱熱。
自從證悟今幾刼，定慧慈威初不滅。
解脫曾因無盡宣，圓通更假文殊說。
森然寶臂清淨目，八萬四千猶一吷。
依怗羣生願力堅，宴坐諦觀塵世閲。
先生往時墮憲網，澤雉在樊鷹在紲。
默相虔誠賴覺慈，灼知情實蒙聖哲。
踰年海上得歸來，冒險豈殊探虎穴。
精剛何翅金百鍊，忠藎端同水萬折。
觀音在處皆現前，不必圖繪勞携挈。
此方教體在音聞，悟入此門良不拙。
更將妙語贊悲心，功德須知莫如舌。
蚊
作者：李綱
朝代：宋

江風蕭蕭江水清，飛蚊撲撲何處生。
駝肩豹脚嘴如鐵，天使咂食同蠅蝱。
先生暑困汗翻雨，僮僕搖扇疲屢更。
乘虚投隙肆毒吻，鼓翅舞足何其輕。
須臾含桃變柳絮，坐使饑腹成膨脝。
捨身施汝豈吾惜，逼耳最惡聲嬌獰。
有時緣拊于吾指，罪雖應爾心則矜。
露華清泚自可飲，戒汝慎勿貪芳腥。
蜜蜂
作者：李綱
朝代：宋

秋風淅淅桂花香，花底山蜂採掇忙。
但得蜜成功用足，不辭辛苦與君嘗。
螢火
作者：李綱
朝代：宋

雨過禪房夜氣清，濕螢無數自宵行。
光穿竹樹來還去，影照池塘滅復明。
飛學流星疑有意，岀因腐草本無情。
暫時熠燿休憑夜，敢傍長空曉日征。
西林寺
作者：李綱
朝代：宋

東林大禪苑，殿閣傑以雄。
西林乃律居，僧房小玲瓏。
泉流庭廡間，宛轉如鸞龍。
花竹深窈窕，松蘿鬱青葱。
縱觀魯公書，遠揖峭直風。
餘碑雖崢嶸，一掃凡馬空。
安得數椽地，介居二林中。
當有遠公流，策杖時相從。
西江月
作者：李綱
朝代：宋

意態何如涎涎，輕盈只恐飛飛。華堂偏傍主人棲。好與安巢穩戲。攬斷樓中風月，且看掌上腰支。謫仙詞賦少陵詩。萬語千言總記。
西軒小池荷花盛開與賓客酌酒其上以荷爲杯引滿徑醉
作者：李綱
朝代：宋

池上荷花一夜開，呼賓小酌共徘徊。
試将曲柄黄金杓，注此虚心碧玉杯。
風露暗隨香氣入，雲山盡向坐隅來。
頽然徑醉君知否，不醉須爲造物咍。
西風行
作者：李綱
朝代：宋

西風隕髙梧，秋暑退殘熱。
豈不欣微凉，寤歎驚急節。
歲華聿云暮，露氣繁霜結。
干戈随凝陰，虜騎壯勝鐵。
邊防久凋殘，河洛據戎羯。
中原無長城，何以限逸越。
傳聞今年春，關輔已蹀血。
强兵健馬區，乘間肆陵蔑。
况兹柔脆鄉，豈復勞齕齧。
江漢非不深，天險爲人設。
要害無重兵，一葦自可絕。
恬然不爲備，廟筭豈有說。
翠華果何從，大計宜早决。
緬懷沙漠寒，矯首望漢月。
杳無鴻鴈來，寧不野鼠掘。
何時金鳳輦，復返蒼龍闕。
羣生有安堵，國恥稍一雪。
努力肉食謀，傍觀心已折。
見報以言者論六事其五皆靖康往故其一謂資囊士人上書以兾復用謫居海南震懼之餘斐然有作·其一
作者：李綱
朝代：宋

力小安能勝萬鈞，退藏深渺欲全身。
大恩不報有餘責，何必煩言浪指陳。
見報以言者論六事其五皆靖康往故其一謂資囊士人上書以兾復用謫居海南震懼之餘斐然有作·其三
作者：李綱
朝代：宋

尼父乘桴居九夷，管寧浮海亦多時。
古來聖賢猶如此，我泛鯨波豈足悲。
見報以言者論六事其五皆靖康往故其一謂資囊士人上書以兾復用謫居海南震懼之餘斐然有作·其二
作者：李綱
朝代：宋

非才自丏罷鈞衡，百念灰寒豈復萌。
剛道資嚢上書者，不知誰繼潁川生。
見報以言者論六事其五皆靖康往故其一謂資囊士人上書以兾復用謫居海南震懼之餘斐然有作·其五
作者：李綱
朝代：宋

蘇子曾爲海上仙，羣龍三復絕韋編。
我今日對羲文語，却恨公書取次傳。
見報以言者論六事其五皆靖康往故其一謂資囊士人上書以兾復用謫居海南震懼之餘斐然有作·其四
作者：李綱
朝代：宋

功似贊皇猶遠涉，智如鶴相亦來遊。
世間萬事非人力，只有安心百不憂。
覺度寺
作者：李綱
朝代：宋

夕發富春渚，朝次桐君廬。
桐君採藥地，今作僧家居。
石磴上窈窕，林芿下扶疏。
山根二江合，清波見遊魚。
霜晴響鐘磬，日落歸樵漁。
客從何方來，弭櫂聊踟蹰。
清景難久駐，悵然還問途。
觀音巖
作者：李綱
朝代：宋

銖衣珠珞寶花冠，宴坐翛然山水間。
應爲武夷泉石好，不殊海岸補陀山。
訪李道士·其一
作者：李綱
朝代：宋

青山中有一道士，獨臥烟霞晝掩扉。
踏雪叩關知意重，擁爐相與話真機。
訪李道士·其二
作者：李綱
朝代：宋

誅茅獨占溪一曲，時有白雲來伴宿。
自言身在此山中，暮暮朝朝看不足。
許子大龍圖挽詞二首·其一
作者：李綱
朝代：宋

芬芳登桂籍，烜赫紹家聲。
持槖恩輝渥，分符政術明。
優優方膴仕，鬱鬱遽佳城。
庭户多蘭玉，應無可恨情。
許子大龍圖挽詞二首·其二
作者：李綱
朝代：宋

接武鴛鸞列，交承淮海州。
平生欽德望，避地款風流。
樽俎開幽抱，江山共勝遊。
那知生死隔，衰淚浩難收。
許崧老見和月林堂夜坐詩復次前韻寄之
作者：李綱
朝代：宋

宇宙一逆旅，安用歸我廬。
解裝寓僧房，袤丈即有餘。
三年走萬里，華髪照川途。
頗思少壯樂，談笑輕簪裾。
醉揮鐵如意，擊碎紅珊瑚。
垂老見兵革，濟時愧才疏。
及兹再飄零，歛若霜中梧。
幸從山林遊，時與釋子俱。
超然意有會，不必窺其書。
臞仙静退者，久要不渝初。
和我月林篇，此作久所無。
徴言思會面，歲晚苦離居。
許崧老賦三友篇以遺東林珪禪師余嘗次韻和之未幾余被命宣撫荆廣崧老復以詩來曾未一歲間聞吳元中薨于柳崧老東歸薨于虔余方罷帥事屏居長樂珪禪師自江西見過閲篋中得崧老二詩相與讀之愴然因復追和其韻·次孫字韻古風
作者：李綱
朝代：宋

胡塵暗神州，寶玦悲王孫。
六龍轉淮海，荆棘生中原。
時危賴耆俊，引手開霧昏。
廓清天宇間，復見咸池暾。
跨海斬長鯨，驅石駕鼉黿。
悼心失良策，至今聲尚吞。
二公直以方，象在六二坤。
英英鸞鵠姿，超然脫籠樊。
才雄一世表，學貫萬象根。
皇天不憗遺，三友獨我存。
去歲適湖湘，戈甲照旗旛。
龍城得吳書，心契久益敦。
襄陵寓營道，詩句來清溫。
回頭失良友，誰能詰其源。
我老臥江海，病鶴栖荒園。
娛心嶺白雲，濯足溪流渾。
幽人幸見過，握手得晤言。
從來心地法，半偈已覺繁。
願磨習氣垢，坐覿出世尊。
喟彼泉下人，何由復軒軒。
許崧老賦三友篇以遺東林珪禪師余嘗次韻和之未幾余被命宣撫荆廣崧老復以詩來曾未一歲間聞吳元中薨于柳崧老東歸薨于虔余方罷帥事屏居長樂珪禪師自江西見過閲篋中得崧老二詩相與讀之愴然因復追和其韻·次羣字韻長句
作者：李綱
朝代：宋

轉頭良友死生分，獨鶴如何不念羣。
慨想平生空灑涕，追吟佳句只看雲。
隻雞墓隧違徐志，羣盜潢池尚楚氛。
賴有幽人慰岑寂，此方教體在音聞。
詠懷十六韻
作者：李綱
朝代：宋

衰年萬事懶，此志有誰知。
偶爾出何意，泛然歸不遲。
休爲鵩鳥賦，幸及荔枝時。
水石日在眼，旌旜非所思。
攜琴傍松徑，置酒俯蓮池。
粲粲水花凈，蕭蕭風葉披。
忘言聊隱几，得趣剩圍棋。
天地慘将暮，風雲徒爾爲。
物華去苒苒，草色自離離。
密勿猿鶴侣，迢遥丘壑姿。
親朋有情話，圖書皆吾師。
掃室僅容膝，說詩真解頤。
多慚鵷鷺羽，且詠鶺鴒詩。
逸少誓獨苦，孔君休乃宜。
平生滄海約，歲晚鹿門期。
喜近清秋節，那爲宋玉悲。
詠草
作者：李綱
朝代：宋

夢覺池塘碧草萋，風搖煙濕已菲菲。
綿聯山色不知遠，惆悵王孫何日歸。
微質亦知煩雨露，寸心終欲報春暉。
芳根縱腐猶能化，舞蝶流鶯到處飛。
試九華朱覲墨
作者：李綱
朝代：宋

九華山頂老松煙，名重初因玉局仙。
様古法精珪並製，膠清煤馥玉同堅。
試將毛穎輕輕染，須遣陶泓細細研。
居士年來無戀著，惟於三子欲逃禪。
試劍石
作者：李綱
朝代：宋

鍊氣爲金鑄劍成，且將頑石試青萍。
光鋩鬱鬱冲牛斗，斬盡妖魔若發鉶。
詩三往復而二子之意猶未決吾知之矣復次前韻以闢之
作者：李綱
朝代：宋

僊家佛氏各有科，所舉淨土與大羅。
癡人妄想到其處，堅守丹鼎翻貝多。
胸中有此一念故，積慮便作層冰峨。
超然了達無閡者，應物不磷誰憂磨。
叔兮愛仙事爐竈，擬驂鸞鶴翔雲河。
錢子貪佛爲藏轉，欲以一月分千波。
乃将世故與陳說，坐使談笑尋干戈。
願君捨遠聊自近，濟世不曰如之何。
我方衰病臥江海，駭俗頗似哀駘他。
驊騮見鞭行甚速，期子自策勿蹉跎。
諸公復以喜雨詩來勉强再賦一篇見鄙意
作者：李綱
朝代：宋

聖君憂國物情通，良牧精祈動上穹。
塞比干戈雖未定，江南禾稼自多豐。
阿香推轂驚雷遠，玉女投壺笑電紅。
幽贊中興萬靈集，願将人績屬羣公。
諸刹以水激磑磨殊可觀爲賦此詩
作者：李綱
朝代：宋

疊石壅寒派，湍流瀉逥溪。
誰將方便智，成此妙圓機。
輪輻互髙下，波濤鬱翻飛。
磨牙遞旋斡，磑杵紛昂低。
玉粒已粲粲，瓊花亦霏霏。
雖存機械巧，利澤成慱施。
試語漢陰老，使知渾沌非。
惟當善用心，功與天地齊。
諸刹皆以石渠道水有至十餘里者感之賦詩
作者：李綱
朝代：宋

廬阜秀江南，凝結盡雲母。
泉源乃雲腴，甘冽固其所。
懸爲瀑布垂，蹙作龍鸞舞。
交流澗谷中，厥味皆鍾乳。
僧坊有能事，致遠勞汲取。
鑿石爲通渠，計里不計步。
回環繞山麓，髙下映簷廡。
蜿蜿虹腰轉，溜溜螭頭吐。
沛然飲濯餘，灌溉及園圃。
誰將創物智，作此濟衆祖。
暫勞逸則永，心一力乃舉。
豈惟小物然，萬事盡如許。
吾道何其衰，寤寐慨思古。
諸季招客遊東山置酒賦詩以病不果往次其韻
作者：李綱
朝代：宋

衰病年來百事闌，禪居環繞盡青山。
登髙選勝從君樂，隱几忘言輸我閑。
一枕清風銷永日，三杯濁酒發酡顔。
雀羅可設從來事，東閣常開不是慳。
諸季邀德久申伯同遊鼓山靈源洞僕以病不果往賦詩見意
作者：李綱
朝代：宋

靈源韞秀異，傑出閩粤間。
神功謝鐫鑿，妙境森回環。
曲磴下窈窕，髙巖上孱顔。
松蘿互蔭翳，正暑生清寒。
路轉人寂寂，泉飛澗潺潺。
乘髙望雲海，天末波濤翻。
偉哉宇宙中，有此氣象寛。
諸子雅好遊，蠟屐履山樊。
佳客來自遠，復共一日歡。
而我抱衰疾，屏居方杜關。
豈不樂山水，宴坐心不闌。
神遊八極表，目寓無髦蠻。
塊視衆嶽小，杯看五湖慳。
矧兹几案物，安用勞躋攀。
登臨務得雋，無乃見一斑。
作詩調諸子，醉語不可刪。
秋風動林壑，凍雨洗塵寰。
新涼至萬里，濃翠浮千山。
白雲出何心，飛鳥倦自還。
興盡盍遄返，勝遊宜勿殫。
謁南海神廟
作者：李綱
朝代：宋

黄木灣頭潮欲平，叢林深處款祠庭。
豈知休咎能傳戒，但愛昌黎解勒銘。
海上波濤呈秘怪，壁間圖畫雜紅青。
應憐歸客稽留久，風破寒江集百靈。
謁告迎奉聞親闈有醴泉之除不勝慶抃作詩寄叔易季言二弟
作者：李綱
朝代：宋

薄宦便甘旨，兩載官南徐。
江山富佳致，足以爲親娛。
昆弟盡在傍，承顔懽有餘。
寧知驛書召，結束趨征途。
旅食寓京華，夢想懷庭除。
宸恩賜清燕，天語聞都俞。
蘭省幸備員，匪才慚冒居。
思親動歸興，謁告之東吳。
曉出通津門，輕舠泛汴渠。
鶯花已爛熳，榆柳正扶疏。
去去指苕霅，行行遠神都。
中途聞吉語，動色觀除書。
天子隆孝治，朝廷優老儒。
犬馬志欲養，獲此伸區區。
丘山恩施重，螻蟻輕捐軀。
寓書東飛鴻，早早達吾廬。
季也在親側，援琴方舞雩。
聆音想慰懌，具駕無踟蹰。
會言亦近止，期以薫風初。
謁寇忠愍祠堂六首·其一
作者：李綱
朝代：宋

親征决策幸澶淵，南北歡盟有本原。
丞相莱公功第一，猶將孤注作讒言。
謁寇忠愍祠堂六首·其三
作者：李綱
朝代：宋

南陽廟坐致云云，賴有嘉言爲解紛。
歎息今人不如古，久無慶忌救朱雲。
謁寇忠愍祠堂六首·其二
作者：李綱
朝代：宋

一幸江南一蜀中，奮然廷議叱羣公。
攙回天步雖良策，元是真皇聽納功。
謁寇忠愍祠堂六首·其五
作者：李綱
朝代：宋

海邦去海只十里，山路過山應萬重。
詩讖告人元已久，未應馬援坐梁松。
謁寇忠愍祠堂六首·其六
作者：李綱
朝代：宋

鑿井得泉今尚美，掛錢插竹後成林。
精忠感動無情物，不解潛銷讒妬心。
謁寇忠愍祠堂六首·其四
作者：李綱
朝代：宋

平生愛看柘枝舞，賓燕多餘密炬堆。
富貴在公真末事，誰云緣此故南來。
謝守送别至黯淡寺
作者：李綱
朝代：宋

送遠勞爲黯淡行，西風斜日嫋雙旌。
舟如一葉波濤舞，灘作半天風雨聲。
修竹拂雲青蓊鬱，圓峰對閣翠崢嶸。
如公髙義今人少，行客空餘戀德情。
謝德夫約遊開平寺
作者：李綱
朝代：宋

出郭山村僻，尋真殿閣幽。
雙溪餘賞興，五馬故來遊。
鐘梵含古思，林泉銷客愁。
歸歟碧雲合，羅綺滿蘭舟。
讀二疏傳
作者：李綱
朝代：宋

都門供張設祖道，冠蓋如雲聲浩浩。
送車百兩知爲誰，太傅少傅同歸老。
道傍觀者爲泣下，賢哉大夫能自保。
酒酣禮畢辭决去，脫若林泉放魚鳥。
當時宣帝重法律，視遇公卿同隸皂。
楊惲所坐秪語言，趙韓之誅亦草草。
故令二傅動歸心，未必筋骸果衰稿。
父子相隨出漢關，歸來自覺故鄉好。
黄金散盡宴親賓，日治酒殽供灑掃。
肯將田宅遺子孫，清白傳家最堪寶。
寂寥千載想風流，知止不辱何其早。
讀劉向傳
作者：李綱
朝代：宋

晝觀書傳夜觀星，感憤陳辭出至誠。
梓柱指明王氏切，優柔不斷豈能行。
讀四家詩選四首·太白
作者：李綱
朝代：宋

謫仙乃天人，薄遊人間世。
詞章號俊逸，邁往有英氣。
明皇重其名，召見如綺季。
萬乘尚僚友，公卿何介蔕。
脫靴使將軍，故自非因醉。
乞身歸舊隱，來去同一戲。
沈吟紫芝歌，緬邈青霞志。
笑著宫錦袍，江山聊傲睨。
肯從永王璘，此事不須洗。
垂天賦大鵬，端爲真隱子。
神遊八極表，捉月初不死。
讀四家詩選四首·子美
作者：李綱
朝代：宋

杜陵老布衣，饑走半天下。
作詩千萬篇，一一干教化。
是時唐室卑，四海事戎馬。
愛君憂國心，憤發幾悲咤。
孤忠無與施，但以佳句寫。
風騷到屈宋，麗則凌鮑謝。
筆端籠萬物，天地入陶冶。
豈徒號詩史，誠足繼風雅。
使居孔氏門，寧復稱賜也。
殘膏與賸馥，霑足沽丐者。
嗚呼詩人師，萬世誰爲亞。
讀四家詩選四首·永叔
作者：李綱
朝代：宋

廬陵間世才，妙手歸大匠。
文章振古風，獨立無與兩。
詩篇尤藻麗，句法含萬象。
平夷謝雕鐫，醇厚如醖醸。
温温廊廟姿，不作窮愁相。
平生蹈難危，利口困讒謗。
終焉自光明，學者共師仰。
每詩必言歸，耕釣箕潁上。
但欲風波息，豈是事高尚。
收身及未老，六一聊隱放。
九原如可作，非公復誰嚮。
讀四家詩選四首·退之
作者：李綱
朝代：宋

昌黎文章伯，乃是聖人耦。
傳道自孟軻，淵源極師友。
雄詞障百川，偉論掛衆口。
餘事付詩篇，雅健古無有。
尤工用險韻，妥貼等妍醜。
毅然倔强姿，揮此摩天手。
立朝著大節，去作潮陽守。
驅掃雲霧開，約束鮫鰐走。
位雖不稱德，妙譽垂不朽。
譬猶觀泰山，羣嶺皆培塿。
又如衆星中，錯落仰北斗。
籍湜何足云，齊名豈其柳。
讀孟郊詩
作者：李綱
朝代：宋

我讀東野詩，因知東野心。
窮愁不出門，戚戚較古今。
腸饑復號寒，凍折西床琴。
寒苦吟亦苦，天光爲沈陰。
退之乃詩豪，法度嚴已森。
雄健日千里，光鋩長萬尋。
乃獨喜東野，譬猶冠待簪。
韓豪如春風，百卉開芳林。
郊窮如秋露，候蟲寒自吟。
韓如鏘金石，中作韶濩音。
郊如擊土鼓，淡薄意亦深。
學韓如可樂，學郊愁日侵。
因歌遂成謠，聊以爲詩箴。
讀書堂
作者：李綱
朝代：宋

靈洞水清僊可訪，南巖木古佛同居。
公餘問佛尋僊了，贏得安閑剩讀書。
讀李白集用奴字韻
作者：李綱
朝代：宋

謫仙英豪盖一世，醉使力士如使奴。
當時左右悉諛佞，驚怪恇怯應逃逋。
我生端在千載後，祭公只用一束芻。
遺編凛凛有生氣，玩味無斁誰如吾。
讀李長吉詩
作者：李綱
朝代：宋

長吉工樂府，字字皆雕鎪。
騎驢適野外，五藏應爲愁。
得句乃足成，還有理致不。
嘔心古錦囊，絕筆白玉樓。
遺篇止如此，歎息空搔頭。
讀東坡和淵明貧士詩寄諸子姪云重九俯邇樽俎蕭然今余亦有此歎因次其韻將錄寄梁谿諸弟以發數千里一笑·其一
作者：李綱
朝代：宋

迂疏得遠謫，漂泊將何依。
區區一寸心，未報三春暉。
歲月不我與，急景驚翻飛。
方看社鷰來，又見霜鴻歸。
寛恩尚廩祿，未迫寒與饑。
荒山俯佳節，九月誠可悲。
讀東坡和淵明貧士詩寄諸子姪云重九俯邇樽俎蕭然今余亦有此歎因次其韻將錄寄梁谿諸弟以發數千里一笑·其七
作者：李綱
朝代：宋

我家梁谿上，夢墮江湖州。
塊處無與語，誰復爲朋儔。
遠懷作重陽，置酒臨清流。
插花獨我少，感物增離憂。
我亦事杯杓，阿宗相獻酬。
欲寄一枝菊，川途方阻脩。
讀東坡和淵明貧士詩寄諸子姪云重九俯邇樽俎蕭然今余亦有此歎因次其韻將錄寄梁谿諸弟以發數千里一笑·其三
作者：李綱
朝代：宋

何以寫我意，寄之朱絲琴。
鍾期久已死，千古無知音。
棄置不復彈，調家難繹尋。
東籬採青蘂，濁酒聊孤斟。
千駟所不顧，一斗誠可欽。
陶然又復醉，誰識淵明心。
讀東坡和淵明貧士詩寄諸子姪云重九俯邇樽俎蕭然今余亦有此歎因次其韻將錄寄梁谿諸弟以發數千里一笑·其二
作者：李綱
朝代：宋

淒涼寓僧舍，寂寞坐松軒。
雖辭萬鍾祿，尚未自灌園。
仲尼猶在陳，我厨晨有煙。
藜羮得一飽，滴露味自研。
寒窗寫周易，更詠五千言。
儒生真可笑，餓隱稱其賢。
讀東坡和淵明貧士詩寄諸子姪云重九俯邇樽俎蕭然今余亦有此歎因次其韻將錄寄梁谿諸弟以發數千里一笑·其五
作者：李綱
朝代：宋

佳晨迫九日，旅食寓江干。
頗同謫僊人，漂泊來銅官。
樽俎何蕭條，菊蘂漸可餐。
回風吹青松，慘慘歲將寒。
但有杯中物，不愧簞瓢顔。
一觴復一詠，明月窺禪關。
讀東坡和淵明貧士詩寄諸子姪云重九俯邇樽俎蕭然今余亦有此歎因次其韻將錄寄梁谿諸弟以發數千里一笑·其六
作者：李綱
朝代：宋

自我去廊廟，遠舉如飛蓬。
徇道敢懷祿，謀身殊未工。
空餘耿耿心，不慚楚兩龔。
幸然諸季賢，意氣與我同。
何當恩聽歸，兵息道路通。
却尋惠山路，杖策得相從。
讀東坡和淵明貧士詩寄諸子姪云重九俯邇樽俎蕭然今余亦有此歎因次其韻將錄寄梁谿諸弟以發數千里一笑·其四
作者：李綱
朝代：宋

骯髒老張鎬，寂寞窮黔婁。
古人日已遠，此意誰復酬。
墨翟突不黔，仲尼轍環周。
豈爲一身計，實懷四海憂。
沮溺但躬耕，吾豈斯人儔。
有酒且徑醉，無酒不必求。
讀楚元王傳
作者：李綱
朝代：宋

設醴當年爲穆生，偶忘微禮便辭榮。
固知申白無先見，衣赭髠鉗始自驚。
讀王堯明贈諸弟和陶詩次韻爲别
作者：李綱
朝代：宋

鷦巢安一枝，鵬運圖南溟。
巨細自有適，坐見萬物情。
昔别東都門，我方墮蠻荆。
豈知復會合，濁酒叙平生。
念子抱器業，出值時清明。
騫騰發素藴，當使王化平。
而我志丘壑，肅肅正遐征。
竊比淵明歸，逝同沮溺耕。
脫屣謝軒冕，超然無所縈。
出處良異趣，勉哉垂世名。
讀留侯傳有感
作者：李綱
朝代：宋

秦人失鹿解其紐，羣雄競逐死誰手。
天方注意隆準公，故使留侯作賓友。
圯上老人親授書，言從志合真其偶。
捕取項籍如嬰兒，指麾諸將猶獵狗。
運籌决勝帷幄中，楚漢存亡良已久。
誰言劉季田舍翁，秪聽人言本無有。
但能信用子房謀，何妨抱持戚姫日飲酒。
讀莊子六絕句·其一
作者：李綱
朝代：宋

漆園仙吏已賓霄，浩蕩奇言久寂寥。
鵬鷃何須迭相笑，斯遊安往不逍遥。
讀莊子六絕句·其三
作者：李綱
朝代：宋

養生有主衛生經，神守全時豈廢形。
遊刃有餘刀不挫，解牛須是學庖丁。
讀莊子六絕句·其二
作者：李綱
朝代：宋

世間物論最難齊，有萬初從一氣吹。
若會此心平等法，天淵元自絕髙卑。
讀莊子六絕句·其五
作者：李綱
朝代：宋

寧作泥塗曳尾龜，難堪芻豢廟中犧。
從來一臂重天下，肯以此身輕用爲。
讀莊子六絕句·其六
作者：李綱
朝代：宋

詆欺儒墨每云云，芻狗詩書跡已陳。
泯絕是非歸道妙，掃除糠粃見天真。
讀莊子六絕句·其四
作者：李綱
朝代：宋

濠上觀魚適意時，從容魚樂獨心知。
何須更問魚非我，能見魚遊復是誰。
讀諸葛武侯傳
作者：李綱
朝代：宋

天下兵戈正雲沸，伏龍鳳鶵那可致。
掉頭自作梁甫吟，壠上躬耕方得意。
將軍漢裔真英雄，惠然三顧草廬中。
心期脗合論世故，如魚得水雲從龍。
指麾顧眄定巴蜀，抗魏連吳分鼎足。
受遺乃在永安宫，歎息君臣難繼躅。
南征五月深渡瀘，上疏北伐遵遺謨。
連年動衆擾關輔，數戰未必非良圖。
大星夜墜驚營壘，壯志雄謀嗟已矣。
至今魚腹淺沙中，八陣依然照江水。
讀錢申伯與仲弟唱和次韻見意
作者：李綱
朝代：宋

未忘世故似梅仙，謦欬那離狗馬間。
肯信片言功若藥，坐使四海安如山。
從來療疾應須艾，寧有艾丸如許大。
扁鵲先知今豈無，和緩髙談良有在。
錢郎志氣絕可人，不減風流温太真。
新詩欲嗣汲黯直，陋巷更甘原憲貧。
我有故園依北阜，松菊歸來知好否。
著鞭願子勉爲先，我已摧頹瞠若後。
讀陳子直短歌三復而悲之次其韻
作者：李綱
朝代：宋

君不見韓昌黎，文章二百年。
又不見杜陵老，風月三千首。
號寒啼饑四壁空，謾有篇章在人口。
書生生事良易足，深林一枝河滿腹。
但令藜莧可充膓，便把離騷靜中讀。
儒冠誤身誠可憐，陳侯半世身猶邅。
斗酒初乏青銅錢，忍饑哦詩空可傳。
富兒菽粟泥沙擲，不必登朝家萬石。
水陸畢陳方丈食，錦繡還將被墻壁。
但資口腹爲身謀，問以詩書初不識。
天公賦予真相百，彼富吾仁如黑白。
鄉黨寧無急義人，誰哀王孫與進食。
嘗思漂母飯淮陰，何用區區論報德。
讀陸龜蒙散人歌三復而悲之賦詩以卒其志
作者：李綱
朝代：宋

江湖散人氣節奇，布衣韋带霜鬢垂。
有田甫里多水潦，闔門百指長號饑。
躬耕粗足輸賦稅，時赴嘉客同襟期。
西風笠澤起秋色，菰蒲初熟鱸鱖肥。
扁舟乘興不知晚，筆牀茶竈常相隨。
著書叢雜自編錄，巧怪不擇文與詩。
那能枉道竊爵禄，但欲亂世全妻兒。
胸中豈無佐時略，却笑諸郎殊不知。
當年富貴盡磨滅，惟有夫子傳於斯。
三髙名配范與李，散人雖散元非癡。
讀韓偓詩并記有感·其一
作者：李綱
朝代：宋

唐室昔不競，天綱遂陵遲。
閹豎擅朝政，姦雄肆覦窺。
天子遭迫脅，翠蓋蒙塵飛。
矢石集黄屋，四郊皆鼓鼙。
羣兇雖殄滅，國命亦已移。
韓子司翰苑，實被昭宗知。
忠言雖屢貢，顛厦誠難支。
謫官旅南土，召復不敢歸。
當時白馬驛，從横卿相尸。
投之濁流中，至今耆舊悲。
夫子乃幸免，禍福良難期。
假道寓沙陽，空門知所依。
雖踰二百載，猶傳贈僧詩。
邑令真好事，作記刊豐碑。
文辭雖淺陋，事實頗可追。
讀之三嘆息，弔古情悽洏。
寄聲藏去者，擅有將奚爲。
讀韓偓詩并記有感·其二
作者：李綱
朝代：宋

詞臣謫去墮天南，詩墨從來榜寺簷。
好事不須收拾去，世間遺集有香匳。
谷簾泉
作者：李綱
朝代：宋

甘泉多自名山出，世品谷簾爲第一。
淄澠之水不易辨，臆說詎敢評得失。
廬山深處爲谷簾，度嶺穿雲費時日。
道人裹飯時一到，敲火烹茶資野逸。
坐令僕隸致瓶甖，是非誠否良難詰。
世間知味定何人，食蔗多謂甜於蜜。
居然真僞相混殽，往往循名因去實。
何似家山陸子泉，石縫迸出蒼龍淵。
山中空洞乳滿腹，一派下作梁谿源。
清甘著舌久不散，持以瀹茗增芳妍。
華堂石甃與覆護，好事汲取肩相駢。
有時置酒飲其上，醉滌肺腑塵煩蠲。
緘題寄遠無僞者，貴賤均飲初不偏。
彼如幽人在空谷，此若佳客臨風前。
未須細較味優劣，且問所處誰爲賢。
象州道中二首·其一
作者：李綱
朝代：宋

路入春山春日長，穿林渡水意徜徉。
溪環石笋横舟小，風落林花撲面香。
山鳥不知興廢恨，嶺雲自覺去來忙。
炎荒景物隨時好，何必深悲瘴癘鄉。
象州道中二首·其二
作者：李綱
朝代：宋

竹屋茅簷三四家，土風漸覺異中華。
碧榕枝弱還生柱，紅荔春深已著花。
社鷰不巢南候别，塞鴻無信北音賒。
海山此去猶千里，會見安期棗似瓜。
贈池守張閎道
作者：李綱
朝代：宋

繡衣執法出霜臺，邂逅還如特特來。
華省舊曾陪笑語，清溪今復接罇罍。
喜公筆有江山氣，顧我心如世味灰。
天下蒼生待經濟，坐看蟠蟄起春雷。
贈羅偉政奉議
作者：李綱
朝代：宋

契闊踰年若泛萍，一樽還此共江城。
蘭舟桂楫肯相訪，南浦西山無限情。
顧我已甘華髪老，羨君猶戲綵衣輕。
秋堂夜飲他年話，莫忘棋聲雜雨聲。
贈舅氏吳子和
作者：李綱
朝代：宋

契闊從來歎歳陰，幸因謫宦款清襟。
犯顔逆耳事已往，問舍求田意轉深。
豈有聲名驚海宇，且忻山水共登臨。
渭陽情重知何贈，玉佩瓊琚稱我心。
贈虞公明察院
作者：李綱
朝代：宋

岧嶤古城隅，下爲鳳凰池。
鳳去不復返，池水空漣漪。
傍有幽人廬，松竹森四圍。
結構極爽塏，借問居者誰。
先生聞道久，昨自海上歸。
食棗大如瓜，定曾見安期。
不知修何術，能奪造化機。
金鼎燦含葩，玉池灧生肥。
顛倒出龍虎，騰降分坎離。
行年五十餘，氣貎如嬰兒。
餘暇付圖史，不廢酒與詩。
髙堂會賓友，落筆風雨馳。
戲事聊復爾，一笑初何爲。
懸知廣成子，千歲形不衰。
顧我抱迂拙，與世真相違。
徒欲睎驥騄，曾未窺藩籬。
寓居邇函丈，數造董公帷。
願聞衆妙門，成此一段奇。
胡爲久閉拒，客至輙圍棋。
歸隱志已定，後會知何時。
銘心誓相學，發藥幸教之。
他年倘有得，同駕雲中螭。
趙叔𩅿運判見示宣和御畫二軸其一馬舉足奮迅將起其一兔正面踞地齧草皆絕去筆墨畦徑間意態如生精妙入神伏觀歎息感慨因賦詩二篇以贊揚宸翰且叙小臣悽憤之情云·兔
作者：李綱
朝代：宋

草枯霜落秋風髙，中山之兔初長毫。
天姿狡健雅善走，韓盧宋鵲紛騰逃。
帝居深沉九重裏，何自得此山林意。
枯荄咀嚼如有聲，缺口長須聳雙耳。
宣和天子儲聦明，天縱將聖尤多能。
萬機閒暇戲染翰，作此東郭髦鬅鬙。
胡塵漠漠暗沙磧，屬車一去無消息。
安得壮士東擒胡，雞鳴問寢還龍德。
趙叔𩅿運判見示宣和御畫二軸其一馬舉足奮迅將起其一兔正面踞地齧草皆絕去筆墨畦徑間意態如生精妙入神伏觀歎息感慨因賦詩二篇以贊揚宸翰且叙小臣悽憤之情云·馬
作者：李綱
朝代：宋

宣和天廐多清新，肉鬃汗血皆翔麟。
圉人牽來赤墀下，宸筆落紙親傳神。
非行非立非馳逐，獨寫騰身前舉足。
展沙奮迅欲嘶風，驤首驂驔初噴玉。
流雲飛電五花驄，庭前榻上雙真龍。
始知韓幹畫多肉，坐使冀北羣皆空。
鑾輿遠狩龍荒外，八駿瑤池杳何詣。
空留此馬落人間，感憤暗灑纍臣涕。
趙正之寵貺和篇褒與過厚適傳新命念暌違之有日預深悵然輒次其韻
作者：李綱
朝代：宋

七言八法定誰師，妙處工夫只自知。
南浦西山久同賞，清風明月更相思。
瓌材卓犖承恩日，衰病侵尋念去時。
垂老相看重言别，莫辭瀲灧十分巵。
趙都漕出示魯直少游所書梅詩次韻
作者：李綱
朝代：宋

冰散憑陵羣木槁，只有梅花欺不倒。
籬邊野外忽嫣然，暗香解作幽人惱。
化工著意爲尤物，故遣孤芳得春早。
道人寫照三昧手，不假丹青更妍好。
詩家也是可憐人，落筆雲烟隨意掃。
遂令淡墨勝鉛華，紙上一枝長不老。
庭中幾樹正垂垂，忍看飄零委煙草。
會須痛飲對繁華，細把根源問蒼昊。
趨真亭
作者：李綱
朝代：宋

煙霞深處一亭閒，石磴縈紆紫翠間。
但覺峰巒勞顧揖，不知身到武夷山。
足成夢中
作者：李綱
朝代：宋

本來佛法無多子，正覺菩提彈指超。
誰信曹谿一滴水，流歸法海作全潮。
車錢峰
作者：李綱
朝代：宋

塵緣洗盡便神仙，泉石幽奇即洞天。
我欲雲崖結茅屋，侍從天姥借車錢。
辭免不允蒙恩遣中使降賜趣行不獲已受命二首·其一
作者：李綱
朝代：宋

聖主隆恩雨露頒，特迂星使下天關。
自嗟犬馬雖衰疾，敢避朝廷正急難。
龔遂有心安渤海，謝安無計戀東山。
中原恢復吾何敢，且與君王鎮百蠻。
辭免不允蒙恩遣中使降賜趣行不獲已受命二首·其二
作者：李綱
朝代：宋

頻年巨盜據荆湖，自是廷臣計畫迂。
虎兕儻令隨指擾，瘡痍可使即時蘇。
上流自昔多雄鎮，內静方能備外虞。
子賤只憂還掣肘，文侯解信樂羊無。
近以詩寄許振叔承林德祖見和復次前韻寄之
作者：李綱
朝代：宋

甫里先生早乞身，最憐流落漢庭臣。
也知雅有綈袍意，故使同爲蓮社人。
佳句傳來油素濕，靈文繙處貝多新。
更煩爲指趨真路，舊國于今草木緡。
近約周仲居同遊陽羡以私故不果見寄笱蕨因成此詩
作者：李綱
朝代：宋

勝遊尚爾阻躋攀，自愧閒中亦未閒。
多謝幽人分筍蕨，宛同春日到雲山。
洞天上下煙霞裏，溪水迴環圖畫間。
暫過豈能窮妙賞，結廬終欲老疏頑。
述懷
作者：李綱
朝代：宋

早遊文翰圃，誤齒縉紳塗。
蘭省爲郎久，霜臺奮舌孤。
荷知誠特達，勵志敢躊躇。
屢賜楓宸對，親蒙御筆除。
月卿論鉅禮，柱史進寒儒。
黼座當陽日，螭坳載筆初。
明堂頒政事，路寢集簪裾。
繡案横雕檻，天香夾御鑪。
翠華來寶輦，清蹕警嵩呼。
法駕臨真館，芳塵從屬車。
重瞳瞻日月，粹色仰瓊瑜。
侍立親龍衮，書言粲帝謨。
視朝崇政罷，勸講邇英餘。
麗日明金殿，輕風響珮琚。
漏聲寒淅瀝，槐影綠扶疏。
紫槖陪時彦，黄扉寓直廬。
仙遊疑閬苑，清夢豈華胥。
遇事肯懷祿，銜恩寧惜軀。
惟慚涉道淺，豈恨與時迂。
犬馬知愛主，龜蛇思報珠。
未終青史志，一奏皂囊書。
誰謂爰絲直，端同汲黯愚。
謫官來劍浦，襆被出神都。
感激心獨苦，飄零歲已徂。
悽悽念終養，冉冉歎征途。
四海盡蒙澤，孤臣方向隅。
願迴天上照，一起轍中枯。
追次東坡和鬱林王守韻
作者：李綱
朝代：宋

蓋世文章妙語言，誰令骨相似虞翻。
玉堂大手空遺跡，海島幽棲有斷垣。
仙去公寧懷此土，生還我亦荷寛恩。
龍虬滿紙疑飛動，尚想揮毫氣象軒。
送劉仲髙提刑受代赴行朝
作者：李綱
朝代：宋

繡衣将命七閩中，攬轡褰幃邁古風。
懷抱坦然推厚德，平反多處剩陰功。
却持漢節朝天陛，未許甌民借寇公。
簪筆行趨青瑣闥，攜家去指水晶宫。
風吹烟浪蓴鱸熟，日照霜林橘柚紅。
若到東吳見知舊，爲言多病一衰翁。
送周元中遊黄龍山
作者：李綱
朝代：宋

此身飄泊墮荆蠻，幸有幽人訪我閒。
得句多從丘壑裏，知音端在笑談間。
青鞋布襪平生事，野鶴孤雲到處山。
好去黄龍露消息，直須一箭透三關。
送周元仲訪親桐廬
作者：李綱
朝代：宋

西風嫋嫋水增波，送遠其如旅况何。
身寓甌閩饒寇盗，心馳關塞阻兵戈。
羨君有志尋華蕚，顧我無因到浙河。
若見交遊問消息，爲言衰病鬢絲多。
送士特兄下第之衡湘
作者：李綱
朝代：宋

都城三月春暮時，通津兩岸楊花飛。
送君結束適南楚，使我歎息生長悲。
男兒功名致須早，夫子聲譽久已馳。
文章黼黻雖自許，時運齟齬將安施。
霜蹄暫蹶未爲失，雲翮髙舉終非遲。
人生且求適意處，天命會有不否期。
瀟湘千里渺煙浪，浮家早逐秋鴻歸。
娥英事實素難考，來時爲讀黄陵碑。
送季言弟還錫山省先壠四首·其一
作者：李綱
朝代：宋

四年謫去遠桑梓，萬里歸來紛甲兵。
却恨此身方抱病，掃墳不與汝同行。
送季言弟還錫山省先壠四首·其三
作者：李綱
朝代：宋

毎憂吳會太繁雄，虜騎憑陵掌股中。
若到新經兵火地，莫將有限悼無窮。
送季言弟還錫山省先壠四首·其二
作者：李綱
朝代：宋

胡雛南牧浙河空，多幸依然馬鬛封。
勞汝遥傳一掬淚，霜前爲灑萬株松。
送季言弟還錫山省先壠四首·其四
作者：李綱
朝代：宋

連年瘴海鬢成絲，多荷君恩特放歸。
邂逅故人相問訊，爲言蘧瑗久知非。
送張子固大資政赴召命二首·其一
作者：李綱
朝代：宋

海邦臨撫忽頻年，愷悌宜民德化宣。
久戀闕庭心自往，乍歸帷幄席應前。
鹽梅好去陪三事，風月還須記九仙。
聖主從容問幽仄，爲陳衰病老林泉。
送張子固大資政赴召命二首·其二
作者：李綱
朝代：宋

屏跡山林養病身，數迂旌旆訪幽人。
追酬雅韻篇章富，共醉芳醪意氣親。
顧我老爲滄海客，羨公去作紫霄賓。
經綸蚤動中興業，亦欲歸居浙水濱。
送張柔直赴岳州
作者：李綱
朝代：宋

荆楚通南國，巴陵據上游。
江湖作襟带，民物會車舟。
喪亂經多難，荒凉但一丘。
髙臨洞庭野，無復岳陽樓。
帝念蘇疲俗，恩頒起故侯。
光華剖符竹，輯睦擁貔貅。
魯肅規模在，陶公政績優。
遠師前哲訓，力贊中興謀。
羣盜何難縳，侵疆儻可收。
往分千里寄，爲解九重憂。
我已甘衰病，君方茂壮猷。
三年共幽討，此日動離愁。
世事經綸急，淵衷寤寐求。
着鞭先祖逖，悟主繼千秋。
閫外資奇畫，樽前失勝流。
瀟湘有回鴈，莫遣信沉浮。
送李似之舍人歸連江舊隱二首·其一
作者：李綱
朝代：宋

羨君卜築粤江濱，去作林間適意人。
環揖溪山供勝賞，賸栽桃李占芳春。
養生有主身長健，與物無心道轉親。
一曲鑑湖歸賀老，可能分半乞比鄰。
送李似之舍人歸連江舊隱二首·其二
作者：李綱
朝代：宋

衰病修然寂寞濱，已将小隱約幽人。
眠雲嘯月有餘樂，問柳尋花無限春。
争席樵漁真得計，會心魚鳥自相親。
醉鄉况有閑田地，應許東臯更卜鄰。
送李泰發吏部赴官陽朔·其一
作者：李綱
朝代：宋

意氣相期會面前，謫官邂逅兩蕭然。
誰憐蘭省鵷鸞友，去作桂林山水仙。
直道事人寧免黜，拙謀於我欲爭先。
寛恩下逮宜非久，來買梁谿二頃田。
送李泰發吏部赴官陽朔·其二
作者：李綱
朝代：宋

陽朔谿山冠百蠻，羡君遠宦得躋攀。
聲名已落寰區內，忠信自行夷貊間。
山作劍鋩攢峻拔，水如羅带巧迴環。
此生又作南征計，好把輕綃寄一斑。
送秦楚材還永嘉
作者：李綱
朝代：宋

海上從容慰所思，相逢已恨十年遲。
未登臺省陪羣彦，且向江湖把一麾。
顧我留爲鷗鳥伴，羨君歸赴鶺鴒期。
樽前聽徹陽關唱，明月依然照别離。
送羅惇詩赴舉
作者：李綱
朝代：宋

計偕西去不容遲，暫聚還分與願違。
丹桂一枝應俯拾，青雲萬里看横飛。
我方謫宦陪鳩杖，子欲成名戲綵衣。
努力爭先龍虎榜，發揮家學慰庭闈。
送虞季然赴八寶丞
作者：李綱
朝代：宋

流落歸來旅海涯，相從幾集鳯凰池。
暫欣捉麈共談笑，還惜整驂言别離。
爲禄未能忘歛板，掃廳應不廢哦詩。
如公豈是徒勞者，勉繼前修結主知。
送趙正之判宗室學之官閩中
作者：李綱
朝代：宋

神明之胄慶所鍾，禀毓不與常人同。
漢髙子孫盡隆凖，唐室賢輔多華宗。
本朝功德追前古，振振宗姓敦儒風。
君家奕世擅英譽，繼持從橐聲光崇。
向來仗節使關陜，風績不减褰帷公。
自從國步暫艱危，低眉信命隨飄蓬。
十年流落困覉旅，一日賜對明光宫。
御前奉命作大字，揮毫落紙蟠虬龍。
豈惟筆扛百斛鼎，固已氣吐千丈虹。
上流重地方用武，貔貅十萬屯元戎。
輟從禁近付飛輓，木牛流馬慚無功。
國家敦睦急先務，改授欲使歸磨礲。
捨煩就簡愜雅志，祗恐漕運難追蹤。
閩山中夏荔枝熟，火齊磊落堆盤紅。
憑空跨壑千佛寺，金碧照耀烟霞中。
登臨多暇飫珍品，豈比朱墨相填叢。
帝心簡在方仄席，鋒車迅召行登庸。
嗟予憂志苦多病，齒搖髪脫真衰翁。
誤恩分閫愧無補，豈有惠澤漸兵農。
乞身屢矣未蒙可，坐使澤雉愁樊籠。
送君南浦慘長别，此心已逐歸飛鴻。
會當柴車返故隱，幅巾杖屨長相從。
送鄒德久還大柘舊隱三十韻
作者：李綱
朝代：宋

抱病臥雲海，杜關誰與遊。
鄒子惠過我，命駕無停輈。
但思一會面，不願萬户侯。
故人相許心，拔俗今焉儔。
觸熱涉長道，始識甌閩州。
叩門泉石邊，僮僕驚髭虬。
怪我齒髪衰，志氣非昔侔。
豈知數年來，患難如戈矛。
收悲且歡欣，身健餘何求。
情話豁懷抱，髙辭紹軻丘。
遠尋雲間寺，屢泛江上舟。
同擘荔枝紅，坐見菊花秋。
告我欲遄返，歸袖風颼颼。
投老不禁别，聊兹小淹留。
置酒古道場，大白相獻酬。
短日忽西匿，輕雲靄而浮。
露下松桂枝，月轉西南樓。
慇勤渭城唱，達旦增離愁。
念子韞器業，學慱仕未優。
至寶委路傍，誰能辨琳球。
世事方多難，英俊宜旁搜。
何人有髙識，薦此窮馬周。
丈夫重氣槩，出處非身謀。
巋然棟梁材，回首須萬牛。
玄豹且深隱，騄驥将見收。
嗟我蒲柳姿，雅稱山林幽。
平生七不堪，豈獨三宜休。
國恩竟未報，負此終身羞。
行矣勉著鞭，俟時攄壮猷。
他年鐘鼎勳，在子吾何憂。
送鄧志宏赴試南省
作者：李綱
朝代：宋

杜門憂患餘，戚戚常鮮歡。
故人千里來，一笑解我顔。
念昔寓沙陽，溪山鬱迴環。
游從得良友，妙賞窮躋攀。
别來幾何時，歲月驚飛翻。
索居無與遊，衰病兩鬢斑。
子充觀國賓，假道叩我關。
草草具盤饌，把酒望西山。
道舊訪陳跡，相對如夢間。
顧子若鴻鵠，整翮正髙騫。
軒然四海心，豈憚行路難。
努力取殊第，自致青雲端。
春風得意後，期子從兹還。
送錢申伯如邵武
作者：李綱
朝代：宋

錢郎與世苦不諧，胸次徒抱經綸才。
行年五十猶未試，蟠蟄雖久愆風雷。
掃除習氣趣空寂，華藏重重恣遊歷。
世間幻妄此道真，未必亨通勝窮阨。
我方臥病南海濱，喜君襟抱時相親。
胡爲乘興有所適，使我悵望歸飛雲。
兵戈格鬬何時息，田園将蕪歸未得。
同是天涯流落人，此心炯炯君應識。
閩山六月丹荔枝，火齊堆盤侑一巵。
願言及此復過我，歲晚勿負滄海期。
醉鄉我已成真隱，君亦逃禪學蘇晉。
樂天不醉即談禪，此外悠悠真須忍。
送韓茂遵解元赴試南省
作者：李綱
朝代：宋

憂患餘生日杜關，幅巾青顧得開顔。
虛堂把酒延佳月，小閣哦詩對遠山。
子學鯤鵬將海運，我同猿鶴且雲閑。
都城故舊還相問，爲道衰頽鬢已斑。
途中書懷
作者：李綱
朝代：宋

去國飄零伴一星，誤恩還許謁承眀。
已甘松菊老三徑，豈有材猷廁九卿。
晚景故慚題柱客，壯懷多謝棄繻生。
片帆自逐南風起，遇坎乘流且麽行。
通衢驛夜坐有感二首·其一
作者：李綱
朝代：宋

永夜發孤笑，起看河漢流。
羣山湧翠浪，纖月掛瓊鈎。
豈謂艱難日，翻成汗漫遊。
虚舟全不繫，暮景付滄洲。
通衢驛夜坐有感二首·其二
作者：李綱
朝代：宋

酷暑事行役，瘴雲天一方。
曉登丞相嶺，夜宿翰林堂。
月落星河耿，軒開風露香。
微凉生枕簟，歸夢到江鄉。
遊五松山觀李太白祠堂
作者：李綱
朝代：宋

大江東南流，鼓柁江水上。
薄遊五松山，獲見謫仙像。
嗚呼天寶間，治亂如反掌。
兵戈暗中原，豪傑多長往。
謫仙當此時，逸氣隘天壤。
脫身來江東，縹渺青霞賞。
作詩幾千篇，醉筆籠萬象。
迄今有遺祠，識者共瞻仰。
嗟予豈後裔，愚拙誰復尚。
珥筆玉殿螭，謫官閩嶺瘴。
荷恩許生還，冒險理歸槳。
於焉覿仙風，足以慰遐想。
願言繼清芬，何由揖英爽。
遊仙溪
作者：李綱
朝代：宋

一溪九曲貫羣峰，演漾輕舠淺碧中。
杳如誤入武陵去，落花流水山重重。
遊包道士山居
作者：李綱
朝代：宋

何日養鉛丹，幽居紫翠間。
架巖開户牖，隱几俯溪山。
昔到渾如夢，今遊更覺閒。
兵戈知滿地，佳處且躋攀。
遊山拙句奉呈珪老并簡諸公
作者：李綱
朝代：宋

嘉客同遊海上宫，髙僧問道得從容。
乍驚暑退靈源洞，最愛庭開大頂峰。
傑閣初成切星斗，飛雲時到繞杉松。
我來未盡登臨興，更待秋髙灝氣濃。
遊栖雲寺
作者：李綱
朝代：宋

清曉戒徒御，出郊爲勝遊。
霜林半搖落，肅穆天地秋。
散策陟峻嶺，憑髙瞰清流。
禪居得蘭若，迥覺林泉優。
露草淒更碧，風松鬱相繆。
山空鐘磬響，地勝池臺幽。
竹色森不改，桂香泱漭浮。
經行豈蓮社，景物如虎丘。
流水人寂寂，歸雲晚悠悠。
惜哉光景促，妙賞難淹留。
却步出山徑，猶迴戀山眸。
登臨興未盡，更理溪中舟。
遊王原山
作者：李綱
朝代：宋

假道廬陵郡，薄遊青原山。
山空松桂香，殿閣森回環。
三泉湛寒玉，洗我襟抱煩。
況與二三子，杖屨同躋攀。
笑觀顔黄碑，筆勢驚飛騫。
昔也有高士，妙指窮玄關。
心花五葉開，法炬千燈傳。
當時尋思人，一見心不瀾。
至今三百載，水碧山蒼然。
嗟我愛山水，所至必縱觀。
聊於戎馬際，偷此半日閑。
適野慕裨諶，命駕睎謝安。
規模寂寞濱，指揮衝談笑閒。
矧茲湖湘盜，鉤鋤本元元。
弄兵潢池中，豈足勞戈鋋。
願宣天子德，往使疲瘵歡。
龔遂理渤海，營平破先零。
威靈及襄漢，恢復從荆蠻。
國恩粗可報，乞身返田園。
持此問祖師，神交當解顔。
遊落星寺
作者：李綱
朝代：宋

一氣升沉誰所肇，隕星爲石古不少。
羣川會處渺無涯，墜此精堅鎮江表。
坐令釋子開梵宫，棟宇規摹浮玉小。
窈窕樓臺四面通，洶湧波濤千柱㒟。
我來端是好幽奇，一葉飄然陵漭渺。
初疑牛女在銀潢，更訝靈槎經畢昴。
星房月殿夜沉沉，水色天容秋杳杳。
恍如清夢到天門，欲駕颷輪憇蓬島。
塵世喧囂那易得，幻境去來何日了。
心閒境寂付幽人，衲被蒙頭任昏曉。
遊長蘆見衆僧已披剃
作者：李綱
朝代：宋

圓頂方袍復舊儀，欣欣便覺衆情熙。
可憐盡墮狙翁術，暮四朝三元不知。
遊麻姑山二首·其一
作者：李綱
朝代：宋

魯公辭翰勒山巔，骾峭風姿亦喜僊。
假道來遊非偶爾，追尋遺跡更茫然。
野花幽草堪成夢，老鶴喬松不記年。
誰謂瑶臺無路到，月明風露正涓涓。
遊麻姑山二首·其二
作者：李綱
朝代：宋

寶髻雲鬟衣彩霞，飈輪曾過蔡君家。
河濱織女不停織，海上花姑長似花。
幾見桑田變滄海，猶將菽粟化丹砂。
此身漂泊干戈際，妙指煩於痒處爬。
遊鼓山靈源洞次周元仲韻
作者：李綱
朝代：宋

碧海吸長江，清波逾練浄。
我爲鼓山遊，潮落初放艇。
連峰翠崔嵬，倒影涵玉鏡。
捨舟訪招提，木末繚危磴。
凌雲開寶閣，震谷韻幽磬。
乃知大叢林，托棲必深夐。
靈源更瓌奇，巖壑相隱映。
森羅盡尤物，無乃太兼并。
偉哉造化力，至巧於此罄。
烟雲互卷舒，變態初不定。
豈惟冠一方，實最東南勝。
周行洞浹中，泉石若奔競。
飄蕭毛髪清，滌濯肺腑瑩。
當年喝水人，端恐溷觀聽。
是心如虚空，動寂豈妨並。
兵戈正聯綿，幽討亦云幸。
相攜得佳侣，散策謝軒乘。
媮安朝夕間，未可笑趙孟。
淹留遂忘歸，悵望雲海暝。
不負惠詢期，更起滄洲興。
過北流縣八里遊勾漏觀留五絕句·其一
作者：李綱
朝代：宋

百里仙山氣象雄，參差峰岫翠成叢。
雲駢鶴馭今何處，丹竈依然洞穴中。
過北流縣八里遊勾漏觀留五絕句·其三
作者：李綱
朝代：宋

羽人相導把霓旌，窈窕松林露氣清。
不用逢迎同貴客，暫來花院聽棋聲。
過北流縣八里遊勾漏觀留五絕句·其二
作者：李綱
朝代：宋

葛翁求令爲丹砂，今我來從海上槎。
秪恐山靈嫌俗駕，未容歸客臥煙霞。
過北流縣八里遊勾漏觀留五絕句·其五
作者：李綱
朝代：宋

洞户沉沉别有天，玉樓珠殿鎖霏煙。
如何祠館人間世，破屋荒凉紫府前。
過北流縣八里遊勾漏觀留五絕句·其四
作者：李綱
朝代：宋

避謗多時不到山，忽驚身在洞天間。
北歸更覺君恩重，得遂清遊一解顔。
過召伯埭遊斗野亭次司諫孫公韻
作者：李綱
朝代：宋

星斗照淮楚，綠野如砥平。
兹亭結構小，景物有餘清。
我來值袢暑，霽霧褰高甍。
登臨得佳友，坐使懷抱傾。
方塘楊柳合，極望菰蒲生。
仰德思謝傅，弔古傷蕪城。
濁酒聊共酌，小鱗鮮可烹。
抱拙臥江海，胡爲復此行。
區區螢爝光，何補日月明。
稽古得車馬，平生笑桓榮。
過吳江阻風遊寧境寺
作者：李綱
朝代：宋

扁舟渡松江，慘淡天色惡。
勝遊得禪房，曠望倚虚閣。
軒楹俯巨浸，雲水互參錯。
長風駕驚浪，飛雪相噴薄。
未應神龍怒，端有蛟鼉作。
片帆天際來，飄忽如隕籜。
波濤浩無涯，撐突殊不愕。
奈何操我舟，惴慄纜添索。
蜚廉也世情，逐客正落寞。
深夜始歸眠，蓬窗聽鳴鐸。
過淵明故居
作者：李綱
朝代：宋

捨櫂湓浦城，稅駕柴桑里。
緬懷靖節翁，衡宇兹避世。
乞食雖甚貧，折腰肯爲米。
陶然傲羲皇，獨得醉中意。
三徑不願餘，五斗聊自誄。
優游晉宋間，俯仰無可愧。
若人骨已朽，凛凛有生氣。
斜川尚環流，層城亦秀峙。
如何髙世士，廟貌乃頽圮。
誰將一觴酒，薦此菊與杞。
朗詠歸來辭，感嘆成坐起。
過玉澗道人草堂
作者：李綱
朝代：宋

道人妙彈琴，能作醉翁操。
人亡琴亦亡，頗爲識者悼。
草堂玉澗邊，蕪沒已秋草。
繐帳鶴驚空，藥杵香餘搗。
竹光浄如洗，桂子寒不掃。
松風肅泠泠，猶想琴聲好。
過紫溪值雪
作者：李綱
朝代：宋

明時報國敢懷安，遠謫方知行路難。
雲隔江鄉來鴈寂，雪飛閩嶺敝貂寒。
韓詩解道藍關恨，賈賦聊憑鵩鳥寛。
誰念紫皇香案吏，飄零已覺鬢毛乾。
過羅疇老故居有感二首·其一
作者：李綱
朝代：宋

鳳去梁摧忽十年，空餘文翰世間傳。
池臺春色仍依舊，几杖遺音猶隱然。
把酒屢陪髙閣醉，揮毫幾和白雲篇。
追尋舊事如疇昔，淚濕幽花曲檻前。
過羅疇老故居有感二首·其二
作者：李綱
朝代：宋

一别那知生死分，亂離重到德公門。
雷張蓮社舊同約，詢惠滄洲徒有言。
江海凄涼人已遠，園林蕭瑟劍空存。
我來痛恨怱怱去，宿草無因奠一樽。
過苦竹嶺二首·其一
作者：李綱
朝代：宋

絕嶺横鳥道，江湖從此分。
沈吟洞庭野，悵望具區雲。
去住本非我，别離空念羣。
子歸啼苦竹，腸斷不堪聞。
過苦竹嶺二首·其二
作者：李綱
朝代：宋

今日江湖境，雙眸嶺上明。
山光隨地好，秋氣逼人清。
隴水初分處，雲鴻欲别情。
離羣古來有，嘆息未休兵。
過長蘆
作者：李綱
朝代：宋

達磨當時一葦杭，棲棲暗度白沙江。
不知雙履歸何處，吸盡西江屬老龐。
過鵝湖留贈昌長老二首·其一
作者：李綱
朝代：宋

雲山深處到鵝湖，萬木森森一徑紆。
日落風髙鐘倍響，煙寒林暝鳥相呼。
宗風振起人能繼，祖道流傳德不孤。
須信山林真隱地，紛紛朝市更何如。
過鵝湖留贈昌長老二首·其二
作者：李綱
朝代：宋

謫宦去爲劍浦吏，稅駕且作鵝湖遊。
沈沈梵宇殿閣古，寂寂勝地林泉幽。
祖師道場誰繼嗣，妙峰德雲真比丘。
夜寒燈下接軟語，却恨行客難淹留。
過黄石驛十許里嚴石間懸瀑潨射聲隱然真小三峽也命僕夫剪剔翳薈爲行者清心駭目之觀戲成兩絕·其一
作者：李綱
朝代：宋

玉濺珠跳雷雹聲，巖端飛瀑蔽林芿。
呼童取斧開蒙密，一使行人心目清。
過黄石驛十許里嚴石間懸瀑潨射聲隱然真小三峽也命僕夫剪剔翳薈爲行者清心駭目之觀戲成兩絕·其二
作者：李綱
朝代：宋

終日崎嶇山谷間，雨餘林下水潺潺。
炎方六月不知暑，端爲先生從此還。
道出廬阜偶值崧老右丞同遊東西二林蒙示佳篇輒次來韻
作者：李綱
朝代：宋

迂疏又復謫南州，假道江山得勝遊。
杖履欣逢長者轍，笑談同訪遠公流。
風搖杉檜驚寒夢，煙鎖峰嵐繞翠樓。
回首中原意蕭瑟，此生飄泊任雲浮。
道勾漏山靈寶觀竊睹兩朝御書謹成古風
作者：李綱
朝代：宋

抱疴臥雲海，夙夕負深恐。
寛恩聽旋歸，何啻丘嶽重。
問津勾漏山，散策寶圭洞。
羣峰羅翠屏，環合無缺空。
遊仙契初心，幽賞恊清夢。
却來觀宸章，寶氣騰螮蝀。
真行雜草隸，筆勢極翔動。
大小飛白書，飄灑縈舞鳳。
恭惟睿智姿，多能本天縱。
妙蹟藏名山，俾與萬世共。
林巒增炳煥，神物勞護擁。
惜無深巖屋，蔭覆示崇奉。
何當鳩良材，爲葺傾壓棟。
天弧不指狼，中原胡馬閧。
九廟未奠居，臣子衘憤痛。
豈知炎荒中，奎畫得瞻諷。
至哉慱大言，粟麥因異種。
天常及諸佛，一一資妙供。
竊於翰藻間，窺見神心用。
源流此中來，基本中興宋。
稽首歸琅函，斐然成善頌。
道廬陵遊青原山謁保寧宗老一首
作者：李綱
朝代：宋

老病維摩臥七閩，欲邀瓶錫伴閒身。
愧無拂石眠雲分，來作輕裘緩带人。
小隊入山風嫋嫋，飛泉出寺石磷磷。
煩師更舉西來意，一點陽和萬物春。
道延平適風雨雷電大作土人謂之劍歸有感
作者：李綱
朝代：宋

干將未發埋酆城，光氣上騰干列星。
張雷博識各有得，神物終合歸延平。
没人下視不可取，天矯已作虬龍形。
至今千載有肸蠁，往往出入驅雷霆。
我來弭櫂雙溪上，正晝雲霧忽晦暝。
金蛇掣電起潭底，霹靂洊作聲轟轟。
土人謂是劍歸候，連日風雨資芽萌。
嗟嗟爾劍誠有靈，胡不奮飛輔助討不庭。
羣兇塞路盜賊横，夷狄外侮方驕獰。
佩之其人得所託，蠧國害民姦腰佞領邐迤皆削平。
何爲終日但長嘯，時出光怪驚動無知氓。
道武夷沖祐觀壁間讀翁士特郎中留題追懷感愴二首·其一
作者：李綱
朝代：宋

昔年曾謁武夷君，先遣瑶山入夢魂。
舊事追尋如電激，此身來往任雲奔。
羣峰縹緲淩空翠，一水縈紆带雨渾。
願向明時乞骸骨，誅茅深隱洞中門。
道武夷沖祐觀壁間讀翁士特郎中留題追懷感愴二首·其二
作者：李綱
朝代：宋

昔年曾約武夷孫，仙賞心違莫共論。
地下修文君已遠，世間多難我猶存。
題詩屋壁事如昨，灑涕烟霞聲爲吞。
英爽故山應未冺，試憑楚些與招魂。
道臨川按閱兵将錢巽叔侍郎賦詩次其韻三首·其一
作者：李綱
朝代：宋

平生多難豈能賢，恩許猶持閫外權。
貔虎幸蒙分壯士，桑榆愧已迫衰年。
枕前鼓角元戎報，帳下更籌契箭傳。
多少豪英志恢復，問誰先著祖生鞭。
道臨川按閱兵将錢巽叔侍郎賦詩次其韻三首·其三
作者：李綱
朝代：宋

經綸屯難正雲雷，誤沐恩光玷上台。
報國有心同犬馬，和羮無補愧鹽梅。
偶持漢節如荆楚，幸會羣英共酒盃。
更辱佳篇與褒飾，珍藏他日詫田萊。
道臨川按閱兵将錢巽叔侍郎賦詩次其韻三首·其二
作者：李綱
朝代：宋

酷暑脩途起戴星，恨無鵬翼激鯤溟。
折衝未論攘無敵，假道何妨小勒兵。
試使觸鐃齊作止，敢言旗幟益精明。
三軍酺醵皆呼舞，賴有賢侯守郡城。
道陽朔山水尤奇絕舊傳爲天下第一非虛語也賦二絕句·其一
作者：李綱
朝代：宋

溪山此地藹佳名，雨洗煙嵐分外青。
却恨征鞍太匆遽，無因一上萬雲亭。
道陽朔山水尤奇絕舊傳爲天下第一非虛語也賦二絕句·其二
作者：李綱
朝代：宋

賦詩曾送謫仙人，垂老翻遊到海濱。
夢幻去來何日了，且將病眼看嶙峋。
遣興·其一
作者：李綱
朝代：宋

遊戲清都不記年，謫來猶作地行仙。
龍墀叩額真率爾，石馬繫門非偶然。
野寺山莊隨意宿，溪魚村釀不論錢。
男兒本有四方志，出處安時休問天。
遣興·其三
作者：李綱
朝代：宋

風景正髙潔，歲律忽峥嶸。
岸竹森如束，山田漫已耕。
溪寒幽石出，岫遠暮雲横。
試問螭頭吏，誰令向此行。
遣興·其二
作者：李綱
朝代：宋

衝涉脩途僕已疲，今宵聊復宿沙溪。
心懷浙右家無耗，身在江南路欲迷。
孤鶩斷霞晴杳杳，暝煙荒草晚悽悽。
登臨誰會悠然意，寒日無言又向西。
遣興二首·其一
作者：李綱
朝代：宋

繚絡奔馳不記年，脫身瘴海豈徒然。
昂藏鶴髪老道士，爛熳醉吟狂謫仙。
剩把詩篇收景物，何須鑪鼎煮山川。
平生出處吾無愧，禍福死生皆付天。
遣興二首·其二
作者：李綱
朝代：宋

海上歸來心緒多，鬢邊無那白標何。
詩情粗得江山助，酒量自因風月多。
黄卷中間籠聖哲，白雲深處避干戈。
弟兄念我心應切，故向梅花嶺上過。
還自鼓山過鱓溪遊大乘榴花洞瞻禮文殊聖像漫成三首·其一
作者：李綱
朝代：宋

一派寒流作小溪，松篁深處有叢祠。
千年鱓骨專車在，百丈靈湫瀑布垂。
粳稻豐穰欣歲樂，笳簫清咽報神私。
更将小雨爲滂潤，正是農夫播麥時。
還自鼓山過鱓溪遊大乘榴花洞瞻禮文殊聖像漫成三首·其三
作者：李綱
朝代：宋

布地金沙片片勻，深沉院宇閟祗園。
清涼路半前三語，摩詰城中不二門。
千種光明瞻瑞相，六根清凈爲還源。
狻猊坐上法王子，稽首皈依衆所尊。
還自鼓山過鱓溪遊大乘榴花洞瞻禮文殊聖像漫成三首·其二
作者：李綱
朝代：宋

乞得明時多病身，歸來林下養天真。
芒鞋竹杖未全老，藥竈酒壺隨分春。
山寺遞傳鐘磬晚，田家收拾稻粱新。
試窮溪上榴花洞，恐有桃源避世人。
邵陽道中雲巖寺
作者：李綱
朝代：宋

山空小寺依嵌竇，日暖幽禽轉好聲。
萬箇琅玕一茅屋，何當此處寄浮生。
郡城南曰瓊臺北曰語海余易之曰雲海登眺有感·其一
作者：李綱
朝代：宋

孤城南面敞瓊臺，千里川原指顧開。
試向綠雲深處望，海山浮動見蓬莱。
郡城南曰瓊臺北曰語海余易之曰雲海登眺有感·其二
作者：李綱
朝代：宋

古來雲海浩茫茫，北望悽然欲斷膓。
不得中州近消息，六龍何處駐東皇。
鄧成彦以寒字韻長句來次韻答之
作者：李綱
朝代：宋

蓬萊東隔滄溟寛，我欲遊之恨無翰。
崆峒西峙冰雪積，崛起萬仞良難攀。
不如隨寓忻所愜，放逐愛此沙陽山。
蒼松拂雲雨溜溜，古澗鑿石泉潺潺。
遠峰三疊碧瑪瑙，脩竹个个青琅玕。
煙霞縹緲巧粧綴，極目秀色如可餐。
就中此亭更幽絕，泠然爽氣洗我肝。
命名題字聊一戲，坐覺景物增清寒。
子爲勝遊真得侣，纖月正掛青雲端。
詩篇雕琢愁肺腎，筆力漸闊生波瀾。
當觀佳致本來有，拈出便作一倍看。
百壺何必事狂飲，一斗自足資幽歡。
夜乘小艇鼓歸櫂，平溪十里初不關。
更須風露稍凄冷，相約同自亭中還。
鄧成彦供茉莉以詩答之
作者：李綱
朝代：宋

芳花遺我比瓊瑰，慚愧幽人自壅培。
名字曾於佛書見，色香今入寓軒來。
旋妝彫檻修清供，更促繁英使早開。
須信莊嚴資衆力，道場化作雨華臺。
鄧成彦病以詩來問所以治病者作詩答之
作者：李綱
朝代：宋

四大假合初不真，筋脈纒絡相依因。
□□□□類芭蕉，須叟變滅如浮雲。
風寒暑濕起衆疾，痛楚展轉勞吟呻。
醫工對治巧用藥，分别佐使甘酸辛。
須知病者誰受病，其中必有不病人。
於斯薦取自調伏，沈痾消散如埃塵。
本來面目只一體，安用更分精與神。
欲識其中不病者，即是毗盧清淨身。
鄧純彦家蘭盛開見借一本·其一
作者：李綱
朝代：宋

誰道幽蘭是國香，山林僻處更芬芳。
從今借得佳人佩，伴我春堂晝夢長。
鄧純彦家蘭盛開見借一本·其三
作者：李綱
朝代：宋

噴了清香開了花，却歸盆檻付公家。
來春花發香尤好，預借幽根茁露芽。
鄧純彦家蘭盛開見借一本·其二
作者：李綱
朝代：宋

特地聞時却不香，暗中芬馥度微芳。
寂然鼻觀圓通處，深院無人春晝長。
鄧純彦家蘭盛開見借一本·其四
作者：李綱
朝代：宋

纖纖碧葉淺黄花，暗淡香飄物外家。
培壅莫教摧露下，春風歲歲長靈芽。
鄭夢錫教授送黄精以詩答其意
作者：李綱
朝代：宋

太陽之草名黄精，養性獨冠神農經。
掃除白髪有奇效，採食既久通仙靈。
年來衰病乃如許，瘴癘憂患頻相仍。
稍從方士學服餌，桑榆庶以延頽齡。
鼎中九轉未遽就，聊假草木搴其英。
閩山無雪苗可識，勞君爲我鋤青冥。
封題寄遠意良厚，不道山寒少茯苓。
蜜蒸日暴試新法，入口便覺身倍輕。
只今兵革未衰息，羣盜蜂蟻猶縱横。
何須運甓習筋力，會當一舉騰上煙雲之翠屏。
醜奴兒·採桑子
作者：李綱
朝代：宋

幽芳不為春光發，直待秋風。直待秋風。香比餘花分外濃。步搖金翠人如玉，吹動瓏璁。吹動瓏璁。恰似瑤臺月下逢。
醜奴兒·採桑子
作者：李綱
朝代：宋

枝頭萬點妝金蕊，十里清香。十里清香。解引幽人雅思長。玉壺貯水花難老，淨幾明窗。淨幾明窗。褪下殘英蔌蔌黃。
重午
作者：李綱
朝代：宋

誰將佳節號天中，陽極陰生五自重。
角黍但能娱幼稚，綵絲那得制蛟龍。
千年沉汨英靈在，萬里浮菖習俗同。
逐客有家歸未得，滿懷離恨寄南風。
重陽日醉中戲集子美句遣興·其一
作者：李綱
朝代：宋

青山落日江湖白，飄零已是滄浪客。
老去悲秋强自寛，青蘂重陽不堪摘。
東流江水西飛鷰，傳語風光共流轉。
急觴爲緩憂心擣，休語艱難尚酣戰。
聖朝尚飛戰鬭塵，何用浮名絆此身。
時復看雲淚横臆，晚來幽獨恐傷神。
重陽日醉中戲集子美句遣興·其二
作者：李綱
朝代：宋

籬邊老却陶潛菊，開花無數黄金錢。
且看欲盡花經眼，飲如長鯨吸百川。
只今漂泊干戈際，方外酒徒稀醉眠。
腐儒衰晚謬通籍，杜曲幸有桑麻田。
故畦遺穗已蕩盡，中原君臣豺虎邊。
安得務農息戰鬪，武陵欲問桃花源。
金陵懷古四首·其一
作者：李綱
朝代：宋

六代兵戈王氣銷，山圍故國自周遭。
豪華散滅城池古，人物摧殘丘塚髙。
阜轉蟠龍翔寶塔，洲分白鷺湧雲濤。
悠悠世事都如夢，且對金樽把蟹螯。
金陵懷古四首·其三
作者：李綱
朝代：宋

六代興亡江上城，倦遊還向此中行。
龍蟠虎踞空形勢，并廢臺荒爲戰爭。
雲氣霏霏春雨急，煙波渺渺暮潮平。
商人不識前朝恨，短笛還爲激烈聲。
金陵懷古四首·其二
作者：李綱
朝代：宋

六代繁華三百年，我來弔古一悽然。
景陽鐘斷雞空唱，玉樹歌沈月自圓。
潮没舊痕生晚浦，柳搖新色媚晴天。
髙樓上盡窮雙目，千里江山遶檻前。
金陵懷古四首·其四
作者：李綱
朝代：宋

六代當年恨最長，兵戈陵滅故城荒。
非關霸氣多消歇，自是人謀未允臧。
王謝風流今寂寞，江山形勝亦淒凉。
我來正值興戎馬，慨念東南更慘傷。
釣臺石
作者：李綱
朝代：宋

釣石峨峨枕碧溪，仙人於此亦垂絲。
想當月白風清夜，正是寒魚食餌時。
鉛山約髙無咎同遊石井
作者：李綱
朝代：宋

巖洞嵌空鑿翠崖，一泓雲液貯瓊瑰。
幽人須信耽泉石，茗飲相招特特來。
鉛山道中
作者：李綱
朝代：宋

行李踰江嶠，風煙接武夷。
地靈嘉木秀，天闊暝雲垂。
泉石日相樂，雪霜寒自遲。
寄聲山下士，掃壁待題詩。
銅陵阻風
作者：李綱
朝代：宋

春色到江渚，梅花正斷魂。
風波留遠櫂，煙雨濕寒村。
鴈過傳遺響，潮來没舊痕。
淒凉一樽酒，愁絕與誰論。
錢申伯自海陵避地臨汀聞余北歸相迓於武平賦詩見意二首·其一
作者：李綱
朝代：宋

海嶠經行徧，還爲閩嶺遊。
清泉滌餘瘴，小雨報新秋。
多謝故人意，來銷羈客愁。
慇懃問淮楚，兵革已寧不。
錢申伯自海陵避地臨汀聞余北歸相迓於武平賦詩見意二首·其二
作者：李綱
朝代：宋

我脫鯨波險，君罹寇盗驚。
暌離四寒暑，會遇兩蓬萍。
訪舊半爲鬼，問津多阻兵。
衣冠漂蕩極，風雨自雞鳴。
錢申伯追送至寧化栖隱寺賦詩識别
作者：李綱
朝代：宋

連年淮海悵離居，十日相從樂有餘。
心向功名已灰冷，老於詩酒未情疏。
頗矜有客乃如許，共話無生正是渠。
惜别不須追路遠，定期林下論羲書。
鐔津江閣氣象清曠有閩浙之風偶成長句
作者：李綱
朝代：宋

斷雲飛雨晚蒼茫，靈閣臨流分外涼。
散髪披襟嘗荔子，疏簾清簟看魚航。
三年奔走環循蟻，萬里歸來鬢滿霜。
未到江湖先到此，風流誰道在炎荒。
鐘模石
作者：李綱
朝代：宋

誰鑄三鐘欒乳形，不須筍簴自能鳴。
仙君欲奏賓雲曲，只感清霜便發聲。
長沙有長江重湖之險而無戰艦水軍余得唐嗣曹王臯遺制創造戰艦數十艘上下三層挾以車輪鼓蹈而前駚於陣馬募水軍三千人日夕教習以二月十八日臨清湘門按閲旌旗戈甲一新觀者如堵成五絕句以誌之·其一
作者：李綱
朝代：宋

車船新製得前規，鼓蹈雙輪勢似飛。
創物從來因智者，世間何事不由機。
長沙有長江重湖之險而無戰艦水軍余得唐嗣曹王臯遺制創造戰艦數十艘上下三層挾以車輪鼓蹈而前駚於陣馬募水軍三千人日夕教習以二月十八日臨清湘門按閲旌旗戈甲一新觀者如堵成五絕句以誌之·其三
作者：李綱
朝代：宋

長江巨浸雖天設，控制隄防本在人。
暇日不爲堅守計，臨危何以扼通津。
長沙有長江重湖之險而無戰艦水軍余得唐嗣曹王臯遺制創造戰艦數十艘上下三層挾以車輪鼓蹈而前駚於陣馬募水軍三千人日夕教習以二月十八日臨清湘門按閲旌旗戈甲一新觀者如堵成五絕句以誌之·其二
作者：李綱
朝代：宋

戰艦初成閲水軍，旌旗戈甲照湘濱。
渾人未識舟師制，歎息工夫若鬼神。
長沙有長江重湖之險而無戰艦水軍余得唐嗣曹王臯遺制創造戰艦數十艘上下三層挾以車輪鼓蹈而前駚於陣馬募水軍三千人日夕教習以二月十八日臨清湘門按閲旌旗戈甲一新觀者如堵成五絕句以誌之·其五
作者：李綱
朝代：宋

劉裕當年西入關，樓船浮渭取長安。
不施艫櫂争先進，坐使秦人破膽看。
長沙有長江重湖之險而無戰艦水軍余得唐嗣曹王臯遺制創造戰艦數十艘上下三層挾以車輪鼓蹈而前駚於陣馬募水軍三千人日夕教習以二月十八日臨清湘門按閲旌旗戈甲一新觀者如堵成五絕句以誌之·其四
作者：李綱
朝代：宋

曹瞞百萬瞰江濱，誰遣孫郎會解紛。
滿眼旌旜風浪裏，景升方覺是雞豚。
長灘驛次韻陸惇禮留題二絕句·其一
作者：李綱
朝代：宋

文彩飄颻青瑣郎，朝班同望赭袍光。
嶺雲深處觀題句，使我幡然念帝鄉。
長灘驛次韻陸惇禮留題二絕句·其二
作者：李綱
朝代：宋

當年狂直叩龍墀，謫墮閩山省舊非。
須信寛恩若天地，纔周歲律已容歸。
長至
作者：李綱
朝代：宋

黄鍾之宫萌一陽，萬彙滋發猶潛藏。
書雲詎復别祥異，揆景漸可知舒長。
閉關不行著易象，客子倦遊悲故鄉。
周南太史長太息，禋祀無因陪祼將。
開先寺漱玉亭
作者：李綱
朝代：宋

未遊潄玉亭，先誦東坡詩。
手持芙蕖跳下清泠中，疑非謫仙不能爲此詞。
後翁三十年，我亦遊於斯。
飛橋已堙沒，故跡多推移。
空餘髙巖與深谷，落日慘淡松風吹。
白龍依舊出青峽，散沫下作清漣漪。
古來陵谷會遷變，况乃景物資人爲。
雲間灩灩吐寒月，清光不減翁當時。
相望一世發孤笑，坐使萬古生長悲。
阻風泊慈湖夾焚香默禱有長魚躍波而江豚出没舟人大驚抵暮風便因命解舟乘月泛禁江一夕至金陵蓋數百里作二絕以紀其事·其一
作者：李綱
朝代：宋

江豚出没白波中，十丈神魚躍晚空。
知是陽侯憐我拙，故教來助一帆風。
阻風泊慈湖夾焚香默禱有長魚躍波而江豚出没舟人大驚抵暮風便因命解舟乘月泛禁江一夕至金陵蓋數百里作二絕以紀其事·其二
作者：李綱
朝代：宋

露氣漫漫欲結霜，扁舟夜下秣陵江。
煙波如席月如晝，快意倒盡黄金缸。
阻風舟中有感
作者：李綱
朝代：宋

扁舟泊枉渚，邈在大江南。
風雲鬭未息，波濤戰方酣。
閉關坐明窗，開卷窮幽探。
氣寒覺火冷，志苦思蘖甘。
深炷一爐香，默默聊自參。
半世徒擾擾，忙如未繭蠶。
又若伏櫪馬，未脫轡與銜。
逝將歸山林，瓶錫寄一巖。
願從祖師六，不學黄庭三。
得此無所得，超然離聖凡。
除夜
作者：李綱
朝代：宋

年來三百六十日，忽忽過盡唯今宵。
天涯遠謫罪未解，家問久缺心無聊。
强傾濁酒慰愁獨，坐對寒燈尤寂寥。
鐘鳴漏盡不成寐，世事又屬明年朝。
除夜與宗之對酌懷家
作者：李綱
朝代：宋

四年除夕旅殊方，海上歸來路更長。
暮景飛騰催老病，餘生留滯且炎荒。
傳聞寇盗紛驚擾，歎息江湖墮渺茫。
杳杳東吳家萬里，椒盤誰與頌馨香。
陳國佐左司寄示天台山圖以絕句兩章報之·其一
作者：李綱
朝代：宋

往年曾讀興公賦，頗愛天台擅美名。
數幅生綃傳貌得，恍如陸地到蓬瀛。
陳國佐左司寄示天台山圖以絕句兩章報之·其二
作者：李綱
朝代：宋

應真飛錫游行處，峭壁危峰跨石橋。
便欲遠尋方廣寺，却疑圖上有嘉招。
陳幾叟以了翁所作默堂箴見示且求余言拾其遺意作四絕句·其一
作者：李綱
朝代：宋

維摩不二門中法，周廟三緘膺上銘。
莫道寂然無所說，須知淵默有雷霆。
陳幾叟以了翁所作默堂箴見示且求余言拾其遺意作四絕句·其三
作者：李綱
朝代：宋

言以多窮默取容，不如體道守其中。
道非言默所能載，畢竟兩端皆是空。
陳幾叟以了翁所作默堂箴見示且求余言拾其遺意作四絕句·其二
作者：李綱
朝代：宋

言默當時俱是智，可言而默亦非真。
君看王導雖賢者，不語猶能殺伯仁。
陳幾叟以了翁所作默堂箴見示且求余言拾其遺意作四絕句·其四
作者：李綱
朝代：宋

鍾鳴谷響孰爲然，因擊緣聲故有言。
若會雖言本無說，從教千偈口瀾翻。
陳興宗供茉莉
作者：李綱
朝代：宋

幽人蕭散省諸緣，也解栽花滿檻前。
羞把天姿爭媚景，故將清格占炎天。
毗耶遣化來香積，隱圃移根入寓軒。
多謝莊嚴修妙供，願熏芬馥散無邊。
陳興宗和示耳聾詩頗佳再次其韻
作者：李綱
朝代：宋

天公有眸子，猶把明河洗。
况我聰與明，聽樂而視禮。
是心有天遊，神用寄雙耳。
良哉觀世音，圓通端自此。
世人竭耳力，所聽不踰里。
聞性含虚空，物蔽乃爲宄。
區區假藥醫，不若求諸己。
虚室既生白，吉祥自止止。
瀟灑隱圃翁，靈臺湛如水。
須識本來人，莫認賊爲子。
陸川道中偶成
作者：李綱
朝代：宋

嶠南江北本來同，往返紛紛一夢中。
舊事銷磨那復有，新愁繚繞亦成空。
天邊山色浮濃翠，溪上雲光拂淡紅。
我把浮生如夢看，雲山元是小屏風。
陸行
作者：李綱
朝代：宋

水落石出溪難行，捨舟束装趨路程。
徒御諠呶烏雀噪，衣冠瓌偉兒童驚。
天寒野迥怯霜露，日暮途遠傷蓬萍。
我生胡爲浪自苦，濁酒且向燈前傾。
隱圃巖桂盛開興宗屢以爲供賦長篇以謝其意并簡志宏
作者：李綱
朝代：宋

沙陽巖桂雖云多，不若隱圃爲駢羅。
結根盤據極高大，蔭庭一畝纔數科。
青葱翠蓋俯軒檻，夭矯蒼虬交枝柯。
森森密葉碧如玉，撲撲細蘂黄於鵝。
風傳賸馥尚酷烈，月散清影長婆娑。
幽香豈止到十里，妙質端恐移金波。
不隨春景鬭姸媚，直與秋色爭清和。
芳鮮似欲伴佳菊，冷落更覺憐衰荷。
幽人愛此自培植，林下不知雙鬢皤。
爲予折贈誠有意，欲遣鼻觀通禪那。
吾衰萬事付之懶，不飲奈此秋光何。
徑須造詣謀一醉，莫待花落霑庭莎。
妙香吸引入肺腑，吐作佳句同吟哦。
雙林善慧大士錄贊
作者：李綱
朝代：宋

彌勒棲神兜率天，下生此土猶久遠。
化身無數在世間，善慧大士乃其一。
于中深秘菩薩行，而外示現凡夫相。
佃獵漁捕悉與同，娶妻生子亦復爾。
忽然照水知宿因，本來神智皆具足。
雙林浄土坐道場，說法度脱無量衆。
爲欲化導群生故，六度四心爲依止。
田園廬舍諸器用，奴婢妻子亦棄捐。
而以營修大法會，蓋行布施攝慳貪。
強夫暴客與魔民，豪奪追逐共誣謗。
更以軟語安慰之，蓋行忍辱攝瞋恚。
精進攝諸懈怠者，晝夜行道不休息。
持戒攝諸毁禁者，敷草而坐食粗糲。
智惠禪定無有邊，攝諸癡亂亦如是。
慈悲喜捨救衆生，微妙宏深難測識。
雖依如是衆法門，亦不於此而常住。
辨才演說無滯閡，譬如空谷中答響。
歌頌句偈自成章，縱横顛倒皆通達。
神通游戲得自在，聊以折伏不信心。
異香殊相放妙光，一叩宮門餘悉啓。
住是解脱不思議，正如長者維摩詰。
應世闡化靡不齊，故於行道常接後。
化緣已畢示寂滅，迄今何翅五百年。
雖有文字傳未來，蕪纇不能發實相。
我觀龍津大居士，已能深入不二門。
應緣雖現宰官身，於諸世味如嚼蠟。
燕閑清浄無所爲，乃以筆墨爲法施。
芟除潤色出妙語，善慧之書乃光焰。
佛子若觀善慧書，當知三士無異法。
毗耶離城雙樹林，及此龍津元一處。
受持讀誦善思維，普願發心無上道。
雙溪閣
作者：李綱
朝代：宋

凌虛髙閣枕雙溪，四出飛簷鳥翼齊。
山鎖煙光青合匝，水分丁字碧凄迷。
蟠虬舊化張公劍，翥鳯今留魯國題。
放逐因能窮勝賞，登臨那惜醉如泥。
雙鳬
作者：李綱
朝代：宋

雲濤萬頃連天雨，波上雙鳬自容與。
風髙江闊煙水寒，日暮相將何處去。
雜興三首·其一
作者：李綱
朝代：宋

日出霜晴鳥雀呼，束装還復戒征途。
黄牛傍岸將孤犢，花鴨浮溪引衆雛。
橋斷水寒尋野艇，路迷山曲問田夫。
遠遊看盡溪山景，待向龍津書作圖。
雜興三首·其三
作者：李綱
朝代：宋

盡日籃輿山水中，毎逢佳處慰飄蓬。
拂雲古木陰陰日，夾岸脩篁細細風。
遠岫長溪千里碧，斷霞殘照半天紅。
殊方景物隨時好，却恨登臨無與同。
雜興三首·其二
作者：李綱
朝代：宋

歲晚南遷殊未央，曉寒霜霰濕征裳。
煙籠山彩遠增翠，風皺溪瀾細漾光。
嶺雪未銷宫頞粉，野梅初發御鑪香。
誰憐飄泊螭坳史，曾向鈞天侍紫皇。
雜興四首·其一
作者：李綱
朝代：宋

邑犬驚行客，林烏啼曉霜。
山村雲冉冉，澤國水茫茫。
移櫂輕舟穩，鈎簾野興長。
誰知因謫宦，得到雲水鄉。
雜興四首·其三
作者：李綱
朝代：宋

片帆隨鳥翼，離恨滿江鄉。
風細雲衣薄，日斜波影光。
牧童寒哨笛，漁艇静鳴榔。
景物正清絕，桑榆還夕陽。
雜興四首·其二
作者：李綱
朝代：宋

肅肅歳華暮，霏霏烟靄深。
輕冰依淺渚，寒日映疏林。
故邑懷親日，扁舟去國心。
凝眸無限景，愁絕不成吟。
雜興四首·其四
作者：李綱
朝代：宋

暮天來遠色，行客尚貪行。
櫂急浪花碎，月髙雲縷輕。
巢烏棲更起，漁火暗還明。
獨寢不成夢，夜寒聞鴈聲。
雞窠巖
作者：李綱
朝代：宋

磔磔天雞啼曉烟，仙家風景鎮芳妍。
自從彩翼飛仙後，只有遺棲寄嶺巔。
雨中渡楊子江書懷呈似表叔易
作者：李綱
朝代：宋

波光澹澹櫓聲圓，風軟潮平利涉川。
浩渺雲濤連海嶠，空濛煙雨濕樓船。
江山雄偉冠天下，景物瓌奇繞目前。
遠蹟禹功須我輩，感時懷古一悽然。
雪
作者：李綱
朝代：宋

小雨晚成雪，凍雲凝不開。
響窗初索索，積岸漸皚皚。
色與濤頭並，寒資酒力排。
平生看圖畫，今日畫中來。
雪中過分水嶺六首·其一
作者：李綱
朝代：宋

寒雲漠漠雪霏霏，正是行人度嶺時。
密洒峰巒開玉府，亂粧林木發瓊枝。
步髙漸入烟霄路，望遠都迷澗壑姿。
回首江鄉何處是，斷蓬飄梗不勝悲。
雪中過分水嶺六首·其三
作者：李綱
朝代：宋

藹藹層陰送雪來，亂山深處白皚皚。
積巖錯認藍田玉，著樹全疑庾嶺梅。
光射九霄來夜月，冷凝千嶂蟄春雷。
武夷路近須晴霽，爲卷風雲一餉開。
雪中過分水嶺六首·其二
作者：李綱
朝代：宋

閩山髙處却無風，密雪飛雲墮曉空。
去路似從銀色界，此身疑到廣寒宫。
落梅飄絮來瓊樹，涌浪崩雲疊玉峰。
景色幽奇無似雪，平生觀雪此爲雄。
雪中過分水嶺六首·其五
作者：李綱
朝代：宋

瑶妃遊戲水晶房，故剪冰花試曉粧。
坐見初平巖畔石，化爲元放隴頭羊。
培堆積玉寒光瑩，頃刻開梅冷艶香。
好是碧天雲散後，野蟾來助一輪光。
雪中過分水嶺六首·其六
作者：李綱
朝代：宋

玉龍耕種素芝田，誤入飛瓊小洞天。
璧月珠星争璀璨，瑶環瑜珥鬬嬋娟。
水晶宫闕雲腴滑，白玉樓臺霧彩鮮。
骨冷魂清難久駐，恍然崑閬夢遊仙。
雪中過分水嶺六首·其四
作者：李綱
朝代：宋

一夜同雲凝不開，曉寒整轡馬虺尵。
千巖萬壑縈紆處，密雪迴風散漫來。
愁裏溪聲琴的歷，望中山色玉崔嵬。
溪山得雪尤奇絕，模寫無工恨不才。
雪霽
作者：李綱
朝代：宋

夢殘鐘鼓報新晴，虛幌遥看曉日昇。
雲外崔嵬猶負雪，石間清淺欲銷冰。
春歸花草蜂尋侣，巢寄簷楹燕語朋。
貂敝不禁寒料峭，客愁惟藉酒憑陵。
雲居勤老以書見邀不果往戲作此頌寄之
作者：李綱
朝代：宋

吾師脱浮玉，振錫來雲居。
江邊波浪已遠去，山頂風雷應晏如。
我來問津師草草，咫尺雲岑悵難到。
師既拗折柱杖不出山，我亦把定韁繩不下道。
試將此意示叢林，撫掌呵呵同絕倒。
霜降木落獨松柏蒼然顔色愈好因和淵明榮木篇以見意
作者：李綱
朝代：宋

采采榮木，春華于兹。
及爾素秋，風霜瘁之。
寒暑代謝，榮枯有時。
改柯易葉，翩其隕而。
蒼蒼松柏，擢榦蟠根。
風霜雖厲，秀色長存。
君子進德，以道爲門。
歲寒時艱，節義彌敦。
惟天於余，賦此拙陋。
材不趨新，學惟求舊。
黽勉夙夜，其何能富。
屢冒艱危，內省不疚。
先公有訓，豈敢失墜。
敬慎威儀，聖言是畏。
鉛刀雖鈍，駑馬希驥。
一割之功，十駕而至。
靈峰寺
作者：李綱
朝代：宋

古寺宿靈峰，層巒倚碧空。
巖花開宿雨，桂子落秋風。
地僻溪山險，時危戰伐同。
秪應輸衲子，蒙被白雲中。
靈洲寺次東坡韻
作者：李綱
朝代：宋

迴廊小殿枕崔嵬，接武東坡我復來。
江色蒼茫山聳秀，蔚藍天影抱瓊臺。
靈湯
作者：李綱
朝代：宋

石甃靈湯列道周，玉池金屋未相侔。
滌塵時有幽人到，不與驪山共一流。
靈隱宫
作者：李綱
朝代：宋

我昔曾遊飛來峰，白猿晝掛峰上松。
曄然靈光如彩虹，鐘磬自響金仙宫。
宦遊漂泊西復東，雖欲再到無由從。
帝居鈞天陋瀛蓬，螭坳載筆侍重瞳。
逆鱗聊試摩神龍，謫墮劍浦山重重。
征鞍來此尋舊蹤，恍如夢落煙霞中。
朱樓寶殿飛玲瓏，寒泉幽石欣相逢。
門前池館虛含風，一洗塵慮清心胸。
明朝南去隨征鴻，惆悵勝遊回首空。
靖康丙午冬道江南宿龜峰寺建炎庚戌秋北歸再過行遽不果到長老智光見訪成三絕句以遺之·其一
作者：李綱
朝代：宋

散策曾遊瑞相峰，煙霞深處翠成叢。
清江使者今安否，五換星霜一夢中。
靖康丙午冬道江南宿龜峰寺建炎庚戌秋北歸再過行遽不果到長老智光見訪成三絕句以遺之·其三
作者：李綱
朝代：宋

蘭若松林物外居，羡師一住十年餘。
奔馳萬里心灰冷，借我峰前使結廬。
靖康丙午冬道江南宿龜峰寺建炎庚戌秋北歸再過行遽不果到長老智光見訪成三絕句以遺之·其二
作者：李綱
朝代：宋

去國翻成汗漫遊，迢迢雲海六鼇愁。
歸來又踏江南土，都在當年拄杖頭。
韓德全以小舟相迓於落星寺下
作者：李綱
朝代：宋

故人一别兩寒暑，鴈斷魚沉杳何所。
那知迎我落星傍，一葉凌波聽掀舞。
胸中耿耿初自若，身世悠悠乃如許。
且須酌酒澆肺肝，慎勿開口論今古。
韓賈
作者：李綱
朝代：宋

退之守潮陽，戚嗟見章表。
賈生傅長沙，自廣託鵩鳥。
拘達言雖殊，均爲未能了。
今我謫龍津，管庫素所曉。
粗令職事辦，便覺溪山好。
燕坐一室間，妄念悉除掃。
豈復計窮通，端亦忘壽夭。
回觀古人心，頗歎二子小。
頌示勤老
作者：李綱
朝代：宋

平生聞說蔣山勤，今日相逢過所聞。
還似泉公喚居士，一聲吹散滿天雲。
題丹霞晏坐軒
作者：李綱
朝代：宋

白雲深處開虛室，晏坐非禪亦非律。
須觀任四威儀中，皆悉具六波羅密。
超然處處坐道場，善哉步步能踏實。
我今此義亦妄言，請師往問維摩詰。
題仁義驛歲寒堂范文正公所植六松
作者：李綱
朝代：宋

江驛森森六本松，蜿蜒枝幹走虬龍。
煙滋鱗甲蒼顔老，雲惹須髯美蔭濃。
獨立雪霜君子操，曾因風雨大夫封。
不栽桃李追時好，歎息前賢意可宗。
題伯時明皇蜀道圖
作者：李綱
朝代：宋

君不見開元天寶同一主，治亂相翻如手舉。
掔盈欲惡雖一人，變易安危原近輔。
姚宋已死九齡黜，誰使楊釗繼林甫。
宫中太真專寵私，塞外番酋成跋扈。
禍胎養就不自知，漫向華清遺匕筯。
漁陽突騎破潼關，百二山河震金鼓。
翠華杳杳幸西南，赤縣紛紛集夷虜。
傷心坡下失紅顔，墮淚鈴中聞夜雨。
山青江碧蜀道難，棧閣連空㒟相拄。
旌旗慘淡雲物愁，林木陰森猿鳥侣。
戎裝宫女亦善騎，皓齒明眸猶笑語。
老髯奚官驅蹇驢，負橐齎糧豈供御。
九重徼衞復誰勤，萬里艱危真自取。
至尊狼狽尚如此，歎息蒼生困豺虎。
千秋萬歲不勝悲，玉輦金輿盡黄土。
空令畫手思入神，一寫丹青戒今古。
題偃秀軒
作者：李綱
朝代：宋

青葱秀色一軒中，俯瞰梁朝萬本松。
頂蹙風雲疑偃蓋，枝蟉雨露若蟠龍。
四時鬱鬱寧彫葉，千載亭亭不改容。
却笑宗人生岱嶽，佞秦先得大夫封。
題入定僧持法師畫像
作者：李綱
朝代：宋

形若龍蛇千歲蟄，神如日月四時新。
豈知雞足山中客，元屬蓮華社裏人。
嶺上祖師提隻履，烟中普化露全身。
拘拘守定乾皮袋，畢竟如何始是真。
題八功德水
作者：李綱
朝代：宋

石作方池紫翠崖，湛然定水貯瓊瑰。
何須功德標爲八，萬行圓成自此來。
題劉仲髙提刑所藏文與可墨竹
作者：李綱
朝代：宋

蕭郎畫竹稱逼真，與可所作尤絕倫。
不将丹青借粉飾，直把寶墨傳精神。
渭川萬箇在胸次，援毫戲掃如烟雲。
眼前先見欲畫者，兔起鶻落氣益振。
稚枯偃仰盡變態，筆力斡轉風霆春。
平生知作幾千幅，得心應手老斵輪。
當時誰是識畫者，謫仙東坡蓋其人。
老坡亦善作此畫，意雖已到法未親。
是中妙處不傳授，但得木石枯鱗皴。
自從兵火喪亂後，錦囊玉軸隨埃塵。
公於何處得此本，四枝墨色猶鮮新。
風梢雨葉間濃淡，紛披屈折節脉勻。
置之座右滌炎暑，颯颯更覺秋聲聞。
子猷會見定絕倒，安用日事栽培勤。
只今與可骨已朽，妙蹟散落此幸存。
願公祕惜勿輕示，更築小堂名墨君。
題吏隱軒
作者：李綱
朝代：宋

紛紛吏事何時已，隨掃隨生畏首尾。
那知動靜不相關，安用杜門并洗耳。
曾侯作軒治丞事，鴈鶩成行亦衣紫。
偷閒掃溉哦其間，壁記當須倩韓子。
榜之吏隱名者誰，梁谿拙翁前柱史。
蕭然一室自可人，况有明窗兼凈几。
隱中涵養得佳趣，致遠自應從兄起。
王良伯樂世豈無，騕褭驊騮日千里。
題周孝侯廟
作者：李綱
朝代：宋

周侯高節冠千古，志氣剛明乃如許。
劍斬長橋戟尾蛟，刺殺南山雪毛虎。
歸來一聽閭里言，折節寧辭遠遊苦。
學成名立世共驚，狥國忘身乃其所。
至今血食荆溪濱，廟貎崇深日簫鼓。
我來再拜仰遺像，思古傷今悵誰語。
君不見淮陰跨下已亡奇，噲等何羞與爲伍。
題唐氏所藏崔白畫雪中山水
作者：李綱
朝代：宋

我昔曾爲陽羨遊，正值雪花大如掌。
開門恍訝天地白，雲湧羣山入書幌。
銅官遠並玉峰寒，罨畫暗流冰片響。
千巖萬壑争出奇，應接髙低迷俯仰。
十年不到浙江西，寤寐勝遊勞夢想。
大梁崔白豈善幻，斷取山川移異壌。
當時眼界無盡觀，都在一幅生綃上。
南方炎熱瘴癘地，使我翛然毛骨爽。
天光慘淡陰氣凝，片片飛花來蒼莽。
毫端造化成六出，不比餘工得其髣。
連峰合沓波濤翻，負雪崔嵬幾千丈。
谷幽草木枝榦老，巖曲樓臺簷角敞。
溪頭水落正石出，暮靄沉舟暗魚網。
山牆野壁茅屋深，風颺青帘如五兩。
買魚酌酒者誰子，應有幽人坐同饗。
平生愛雪喜山水，對此乍覺神情怳。
明窗静看久愈妍，似倩麻姑爲爬痒。
一時名手真絕藝，妙處工夫誰與賞。
生前裘馬頗蕭條，身後丹青空倜儻。
惠崇聲價亦相先，滕薛未知當孰長。
我家梁谿富溪山，雪裏寒光含萬象。
每同子猷乘小艇，不數王恭披素氅。
故山猿鶴會相思，感物興懷增勇往。
時平事定歸去來，安得飛翰出塵鞅。
題安國寺翠玉亭呈平老
作者：李綱
朝代：宋

蘭若何年種碧瑜，凌霄髙節笑楸梧。
渭川謾說三千畝，杜牧宜誇十萬夫。
月舞清陰金影碎，風敲幽韻玉音敷。
煩師長飬休斤斧，試問江南有此無。
題定林院
作者：李綱
朝代：宋

行過鍾山到定林，青松一徑白雲深。
三間古屋昭文館，那有沉迷富貴心。
題富鄭公畫像
作者：李綱
朝代：宋

天驕自昔難羈縻，憑陵中夏侵北垂。
秦城萬里塹山谷，漢女遠嫁爲閼氏。
赫然武帝事征伐，天下騷動士馬疲。
古來制禦無上策，本朝鎮撫誠得宜。
祖宗守邊有良將，胡騎遠遯不敢窺。
澶淵之役起倉卒，當時衆議何其危。
萊公庭爭乃親討，貔虎百萬從六飛。
弩機暗發虜酋殞，震怖屈膝祈完歸。
歡盟從此到今日，生靈休息誠賴之。
中間桀驁邀歲賜，懸河之辯亦莫支。
篤生鄭公爲民社，一言剖决遂不疑。
萊鄭之功實終始，配入太廟銘鼎彞。
我生後公不及識，再拜圖像涕泗洟。
安得如公之人在廊廟，坐使德澤漸烝黎。
題寓軒
作者：李綱
朝代：宋

秋到寓軒殊不惡，滿庭爽氣有餘清。
架松著雨須髯奮，盆沼因風鱗甲生。
葵向日光金盞側，荷翻露顆玉盤傾。
焚香默坐無人會，自覺諸緣次第輕。
題峽江蕭氏思賢堂
作者：李綱
朝代：宋

玉笥峰邊蕭史居，拂雲松竹散扶疏。
妙年氣節慕前軰，故老風流空結廬。
幸有江山供一覧，自應圖史足三餘。
何時海內干戈息，借我茅齋與著書。
題崔白畫江天雪景
作者：李綱
朝代：宋

朔風飛花落暮灘，瀟然幽致滿江干。
天邊白鷺輕輕下，風裏黄蘆索索乾。
水淡沙平鸂鶒侣，雲深烟瞑鶺鴒寒。
江南歲晚多風景，崔氏齊驅入筆端。
題建德縣開化寺
作者：李綱
朝代：宋

路遶江南煙水村，梅花的皪正銷魂。
峰巒影裏過山邑，鼙鼓聲中念故園。
殘臘未曾看雪舞，勁風何事掃雲屯。
拙翁自笑平生拙，欲叩天閽更一言。
題弄水亭
作者：李綱
朝代：宋

蕭條秋浦景如秋，誰信猿聲使客愁。
煙樹森森連遠嶠，水田漠漠集飛鷗。
髙樓吹角增離恨，古驛停驂憶舊遊。
亦欲題詩江祖石，謫仙遺跡最風流。
題成士瑴所藏輞川雪圖
作者：李綱
朝代：宋

朔風飛雪何漫漫，羣山大半埋雲端。
藍田丘壑不易得，更把雲雪粧林巒。
茅齋竹屋架巖巘，軒楹面勢隨所安。
素華淅瀝灑空翠，逼耳似聞聲正乾。
層崖凍沍石欲裂，飛瀑不礙雙流湍。
長松落落有生意，連臂下飲惟玄猿。
椒園柳浪眇安在，髣髴猶認芙蓉沜。
乘危跨蹇者誰子，竦肩縮袖何其寒。
祇應詩句獨有得，不减灞橋風雪間。
幽人一去久寂寞，寒藤滋蔓誰能刪。
生綃數幅寫絕景，空有圖畫今人看。
題李伯時三教圖卷·其一
作者：李綱
朝代：宋

祖師西來，億劫誰伍。
眷焉摩尼，燭此下土。
滄海津梁，脫離幽苦，至哉流宗，以振聾瞽。
題李伯時三教圖卷·其三
作者：李綱
朝代：宋

素王峨峨，萬世所師。
太和元氣，逝者如斯。
吾儕小人，有喙何施。
稽首頓首，念茲在茲。
題李伯時三教圖卷·其二
作者：李綱
朝代：宋

丈人之德，藐焉猶龍。
吐納新故，嬰兒在中。
鼎水靜綠，飛丹夜紅。
大德不德，河上遺蹤。
題李伯時畫老子岀關圖
作者：李綱
朝代：宋

請說常無衆妙門，當時關尹意何勤。
青牛西去連沙漠，紫氣東來見瑞氛。
妙法不離三十輻，至言都在五千文。
世人不解宗慈儉，只欲長生躡白雲。
題李茂舉擁書堂
作者：李綱
朝代：宋

小堂深穩據西偏，插架牙籖燦屬聯。
萬卷新如手未觸，五經嘲解腹空便。
子同蔣詡開三徑，我學揚雄老一廛。
歸去梁谿謀築室，隔江相望兩翛然。
題棲真館三十六韻
作者：李綱
朝代：宋

武夷古洞天，奇峰三十六。
一溪貫羣山，清淺縈九曲。
溪邊列巖岫，倒影浸寒綠。
翩如鸞鳯翔，矯若虬龍蹙。
樓觀聳岧嶤，屏幃互重複。
蛻仙骨遺金，遊女肌削玉。
鷄棲層巖巔，船插斷崖腹。
學館存几案，仙機餘杼軸。
藍光瑩澄潭，虹影掛飛瀑。
翠竹蔭天池，蒼苔封石屋。
繪禽頂長丹，遺跡指如掬。
峨峨天柱峰，幔亭連翠麓。
傳聞武夷君，嘗此會仙俗。
飛橋幾千丈，絕頂亘山足。
障以翠雲屏，藉以紫霞褥。
瑶樽傾沆瀣，玉豆脯麟鹿。
仙妃奏賓雲，金鼓間絲竹。
酒酣歌夕暉，歎息光景促。
曾孫誰復在，往事空遺躅。
至今風月夜，笙簫響虛谷。
地靈饒泉石，山潤秀草木。
坐使七閩人，蔭此仙靈福。
嗟予真散材，性愛山水酷。
仙經與地志，名字久已熟。
薄宦方區區，仙賞宜碌碌。
神遊先夢寐，幽覿寄圖錄。
寧知因謫宦，乃得厭所欲。
沿泝窮幽深，應接勞耳目。
開襟豁懷抱，壯觀慰幽獨。
却邀白雲歸，伴此巖下宿。
夜寒夢魂清，曉發輕裝速。
仙遊須再來，何當謝羈束。
題止戈堂二首奉呈安撫程待制·其一
作者：李綱
朝代：宋

會府繁雄冠列城，恩頒符節付名卿。
貔貅戰罷烽烟息，豺虎銷除氛祲清。
齊閣已聞鈴索静，提封更絕羽書驚。
止戈當自甌閩始，願挽天河洗甲兵。
題止戈堂二首奉呈安撫程待制·其二
作者：李綱
朝代：宋

武備森嚴燕寝東，華堂髙敞靚相通。
坐令戈甲韜藏地，盡在樽罍談笑中。
案上屈盤香篆裊，庭前磊砢荔支紅。
偃藩樂事今多有，更詠周詩祝屢豐。
題王氏志嘉堂二首·其一
作者：李綱
朝代：宋

秀嶺雲屏擁，湍流玉佩鏘。
竹光深鎖翠，蘭氣暗騰芳。
豈謂兵戈日，來登君子堂。
美才方世用，嘉遯自難忘。
題王氏志嘉堂二首·其二
作者：李綱
朝代：宋

茗飲過溪閣，蕭然泉石幽。
雨餘空翠濕，春老碧鮮浮。
行止隨時運，笑談銷客愁。
遯亨真我事，暮景付滄洲。
題石井慈濟泉二首·其一
作者：李綱
朝代：宋

誰將石洞當泉池，餘溜濺濺落水陂。
山骨鑿開蒼瑪瑙，雲腴凝貯碧琉璃。
龜浮水面寒光動，竹舞巖端翠影垂。
泉石幽奇天下少，祕藏休使北人知。
題石井慈濟泉二首·其二
作者：李綱
朝代：宋

巖石嵌空湛碧泉，酌甘鑑静意蕭然。
幽深端有神龍穴，虛迥疑藏古洞天。
雲影漾波光璀璀，石渠飛溜響涓涓。
會須掬取巖中水，洒作膏霖徧八埏。
題紫巖驛
作者：李綱
朝代：宋

稚年曾向此途行，半世重來若泛萍。
山徑車聲欣路坦，江村市合厭魚腥。
連天霜草蕭蕭白，蟠嶺雲松鬱鬱青。
久旅懷家歸尚遠，暮煙殘照宿郵亭。
題護法寺瑛老默堂
作者：李綱
朝代：宋

維摩丈室何年設，滿目江山自風月。
道中試露默中機，千偈瀾翻本無說。
題邵平種瓜圖
作者：李綱
朝代：宋

君不見伯成子髙讓侯爵，在野終年自耕穫。
下風趨問禮徒勤，俋俋田間事無落。
又不見於陵仲子推相位，爲人灌園刈葵藿。
抱甕區區同漢陰，不糝藜羮有餘樂。
古來賢達有如此，志趣未可常情度。
力辭富貴居賤貧，凛若風霜隕輕籜。
邵平本自侯東陵，秦破國除休一壑。
當時漢祖疑鄼侯，置衞增封意非薄。
衆賓皆賀平獨弔，一言轉禍推先覺。
以兹智略佐風雲，復取故封何所怍。
歸來種瓜青門外，灌溉耡耘甘寂寞。
長安之東壤尤美，翠蔓離離照城郭。
秋陽正熾瓜正肥，解衣摘實如俛鶴。
兒童隨立形骨清，挈笠攜筐助操作。
遂令世美東陵瓜，身後髙名動寥廓。
屠販曾聞封絳灌，奴僕從來興衞霍。
髙鳥已盡良弓藏，更有韓彭辱囚縛。
何如終老守瓜畦，自飽飽他真不惡。
龍眠也是可憐人，畫此端令事如昨。
世間如畫畫如夢，聊爲作歌資一噱。
題陳公叙舫齋
作者：李綱
朝代：宋

一心寓百骸，是身已虚舟。
寄形天壌間，大塊日夜浮。
矧兹數椽屋，結搆谿山幽。
假以舫爲名，諦觀有異不。
行藏本一體，淵止同川流。
蕭然齋中人，悟此復何求。
但聞泉石美，景物方清秋。
安得造其上，一與龜魚游。
題陳氏隱圃佚老堂二十韻
作者：李綱
朝代：宋

處世如大夢，悟者能有幾。
鐘鳴漏已盡，躭著不知止。
賢哉潁川公，纔老即謝事。
懸車築園池，歸作隱君子。
大塊方逸我，順之聊復爾。
燕居二十年，坐進端爲此。
委形雖物化，妙湛本無死。
我來恨不及，猶喜識其嗣。
鬢眉皓已霜，眸子炯如水。
頭著白綸巾，蕭散真晋士。
傳家有髙風，何必拾青紫。
衡門久不開，荒徑爲我洗。
相攜步方塘，春渌漲清泚。
修篁間蒼松，新槐雜嘉卉。
斷橋堆露籜，危架引煙蘂。
蔭庭桂團團，疊澗石齒齒。
蕭森無俗姿，曠遠含古意。
慰我放逐情，翛然百憂弭。
緬懷前人風，安得九原起。
相過不厭頻，追隨從此始。
題青龍興化禪院方丈
作者：李綱
朝代：宋

廓然丈室湛虚明，地僻山空萬象清。
滴翠老杉清凈色，鏘金流水妙圓聲。
慇懃禪客邀迎厚，寂寞宰官身世輕。
野鶴孤雲無不可，會須還作二龍行。
題黄亭驛
作者：李綱
朝代：宋

雲山一带碧崔嵬，迎我南遷又北迴。
歲籥纔周兩經歷，此行端爲武夷來。
顔魯公畫像贊
作者：李綱
朝代：宋

英英魯公，人中之龍。
爲唐宗臣，見危納忠。
巨盗起燕，朔部風從。
獨嬰孤城，以抗其鋒。
功雖不終，志實可則。
間關造朝，號爲耆德。
糾繆繩愆，毅然正色。
姦邪媚之，擯使去國。
蹇蹇匪躬，險夷一節。
迨其耄年，奉使希烈。
氣沮兇逆，誠貫金鐵。
身雖可隕，名不可滅。
巖巖高堂，榜曰忠義。
非公遺像，其孰當置。
登斯堂者，宜仰而畏。
師友其人，無公是愧。
颶風二絕句·其一
作者：李綱
朝代：宋

自從嶺海入閩中，乃始今朝識颶風。
南極只愁天柱折，蘭臺休更論雌雄。
颶風二絕句·其二
作者：李綱
朝代：宋

雲氣飄揚萬馬馳，占風先有土人知。
飛沙拔木渾閑事，祗怕山園損荔枝。
飛雲
作者：李綱
朝代：宋

飛雲遊碧虚，夭矯龍蛇勢。
因風態無窮，抱日色增麗。
飄然欲安歸，出岫非本意。
爲霖竟何成，跂望增歎喟。
食橘
作者：李綱
朝代：宋

洞庭一夜天雨霜，橘林綠苞朝已黄。
遠題書後三百顆，入手便覺秋風香。
黄金爲膚白玉瓤，沆瀣深貯甘且芳。
雕盤初擘噀清霧，冰齒乍嚼流瓊漿。
色香氣味紛可喜，下視衆果皆茫茫。
嗟余平生愛種此，木奴千樹梁谿傍。
只今蒿艾已埋没，豈敢向日爭熒煌。
蓬萊雲氣久寂寞，漢殿無復羅瀟湘。
厥包縱有盡酸澀，剖之蠧朽安足嘗。
乃知汝病是天意，坐使玉食無輝光。
荒山乃爾飫佳品，安得騕褭置錦堂。
君不見杜陵野老歌病橘，蕭蕭半死誠可傷。
食筍蕨
作者：李綱
朝代：宋

太官飽食厭羶腥，却喜沙陽有竹萌。
山蕨邇來尤脆美，一杯聊試煮坡羮。
食蟹
作者：李綱
朝代：宋

平生最愛梁谿居，溪頭紫蟹幾尺餘。
持矛被甲意頗横，霜後直欲陵於菟。
端然秉炬可攻取，束縳健者歸庖厨。
雙螯如臂自可飽，滿腹膏液凝紅酥。
每傾新釀爲一醉，風味竊疑他所無。
那知謪墮荒山裏，乃有此物供臞儒。
客云來自九江郡，分以餉我良勤渠。
輪囷初喜入盤饌，郭索想見行泥塗。
西風江岸蘆葦枯，下田粳稻香且腴。
朝魁把穟屢蛻殻，宜爾怪偉胸中都。
內黄疏封何足道，左手相持真可娛。
流膏斫雪快一嚼，不復悵望思東吳。
食蟹
作者：李綱
朝代：宋

秋風蕭蕭蘆葦蒼，野岸郭索紛成行。
持矛被甲正雄健，意氣正欲行無旁。
朝魁執穗似有禮，擁劍敵虎何其强。
野人篝火夜採撥，束縛赴鼎如驅羊。
樽前風味若無敵，芼以橙橘尤芬芳。
流膏斫雪快一飽，咀嚼海錯皆尋常。
丹楓夜落吳天霜，䆉稏欲熟千畦黄。
梁谿白蟹正可釣，雛雞濁酒肥且香。
先生歸去營口腹，老饕未許他人當。
家山漸近意漸適，思歸豈獨鱸魚鄉。
飲修仁茶
作者：李綱
朝代：宋

北苑龍團久不嘗，修仁茗飲亦甘芳。
誇研鬭白工夫拙，辟瘴消煩氣味長。
江表露芽空絕品，蜀中仙掌可同行。
從容飯罷何爲者，一椀還兼一炷香。
餘干
作者：李綱
朝代：宋

歲寒迂路過江鄉，歎息飛蓬墮渺茫。
雲錦洞深煙水遠，琵琶洲轉暮灘長。
田園歸去荒三徑，金鼓傳聞震一方。
極目東吴何處是，斷霞輕靄落殘陽。
馬友餘黨步諒等以萬衆自江西寇湖南破醴陵攸縣屯於衡山縣界得報即自衡陽率師次衡山遣兵将夜渡江晨叩其壘賊出不意悉解以降放散驅虜老弱外得精兵七千人分隸諸将漫成口號四首·其一
作者：李綱
朝代：宋

貔貅一夜渡湘江，賊壘朝臨盡出降。
自古成功在機會，周郎赤壁豈難雙。
馬友餘黨步諒等以萬衆自江西寇湖南破醴陵攸縣屯於衡山縣界得報即自衡陽率師次衡山遣兵将夜渡江晨叩其壘賊出不意悉解以降放散驅虜老弱外得精兵七千人分隸諸将漫成口號四首·其三
作者：李綱
朝代：宋

赤眉銅馬與黄巾，漢魏收功豈異人。
駕馭撫綏要有術，從盜賊本王臣。
馬友餘黨步諒等以萬衆自江西寇湖南破醴陵攸縣屯於衡山縣界得報即自衡陽率師次衡山遣兵将夜渡江晨叩其壘賊出不意悉解以降放散驅虜老弱外得精兵七千人分隸諸将漫成口號四首·其二
作者：李綱
朝代：宋

王師破賊凱歌還，積甲高於熊耳山。
盡選精強付諸將，威聲已足鎮荆蠻。
馬友餘黨步諒等以萬衆自江西寇湖南破醴陵攸縣屯於衡山縣界得報即自衡陽率師次衡山遣兵将夜渡江晨叩其壘賊出不意悉解以降放散驅虜老弱外得精兵七千人分隸諸将漫成口號四首·其四
作者：李綱
朝代：宋

祝融道士蒼生雨，萬事須知總是天。
宣暢威靈聊塞責，乞身從此老林泉。
高祖
作者：李綱
朝代：宋

落魄劉郎仗衆謀，無心將將却成優。
誰言大度能容物，舊怨還封羮頡侯。
魏王峰
作者：李綱
朝代：宋

危峰孤峭與天通，猶有當時羽化蹤。
仙馭自隨鸞鶴遠，玉樓金鎖白雲封。
鳴山驛次韻蔡君謨續夢作
作者：李綱
朝代：宋

一夢神遊紫府天，覺來身寄驛亭眠。
何須悵望吹簫女，獨跨青鸞入翠煙。
黄道夫惠紙
作者：李綱
朝代：宋

文房嘉楮製敲冰，遺我千番得未曾。
敢比蠻牋修五鳯，願將綺語讚三乘。
金花乍覺毫端滑，玉版尤宜墨點凝。
只恐多言空費紙，更將文弔剡谿藤。
黄道夫約遊南山無名菴謁包法師
作者：李綱
朝代：宋

碧山盤屈白雲凝，竹徑通幽水石清。
門對演仙千古在，道人何事學無名。
黄陵廟
作者：李綱
朝代：宋

湘妃廟貌枕江湄，不見當年鼓瑟時。
玉佩風搖雲冉冉，翠帷煙濕草離離。
淒涼清淚留班竹，寂寞深林叫子規。
斷簡遺編杳難考，無人爲立退之碑。
黄雀
作者：李綱
朝代：宋

秋杪江天小雨餘，畢飛端爲網羅須。
秪應俛啄一粒粟，故使常行萬里途。
愛酒情懷多骨醉，披綿風度更膚腴。
苞苴宜入金張室，分餉何爲及老夫。
黟歙道中士人獻牡丹千葉面有盈尺者爲賦此詩
作者：李綱
朝代：宋

平生愛花被花惱，每見牡丹常絕倒。
自從喪亂减風情，兩年不識花枝好。
邇來謫墮烟雨中，行色日與春光濃。
今夕何夕見粲者，頗類壽安千葉紅。
豈知黟歙深山裏，乃有此花端若此。
不論玉板與鶴鴒，可亞姚黄并魏紫。
嫣然見我如感傷，似訴處此非其鄉。
吾衰多病不解飲，對爾歎息空持觴。
人言老境花如夢，獻此慇懃情已重。
蠟封瓶貯可多時，惆悵洛陽今不貢。
鼓樓巖
作者：李綱
朝代：宋

洞天擊鼓集羣仙，石作髙樓鎖翠烟。
萬籟不鳴霜月曉，鼕鼕猶聽鼓聲傳。
鼠須筆·其一
作者：李綱
朝代：宋

鼠能爲虎亦何功，用舍之間繫所逢。
誰謂有皮爲有禮，翦須猶得管城封。
鼠須筆·其二
作者：李綱
朝代：宋

中山毛穎久中書，鼠輩胡爲亦可俱。
寢廟穴居真得計，畏人端恐擢其須。
龍潭
作者：李綱
朝代：宋

百丈清潭合兩溪，澄波瑩滑碧琉璃。
神龍端向潭中睡，何事能容網罟垂。
龍眠居士畫十六大阿羅漢贊·其一
作者：李綱
朝代：宋

佛所印可，大阿闍黎。
隱几合爪，泊然無爲。
懇請何人，投地作禮。
不起于坐，應供千里。
龍眠居士畫十六大阿羅漢贊·其一〇
作者：李綱
朝代：宋

長松森然，虬枝拂天。
支頤據木，仰睇玄猿。
竹樹之間，方虛禪座。
我欲攝衣，往補其處。
龍眠居士畫十六大阿羅漢贊·其一一
作者：李綱
朝代：宋

宴坐便安，支頤握拳。
一念不波，靈臺湛然。
婉彼胎禽，就掌取食。
了無驚猜，馴承恩力。
龍眠居士畫十六大阿羅漢贊·其一三
作者：李綱
朝代：宋

俯身說法，未能忘言。
無量妙義，見于指端。
童子茗供，竹間治具。
滌煩消渴，惟此之故。
龍眠居士畫十六大阿羅漢贊·其一二
作者：李綱
朝代：宋

敷座親密，便于笑語。
懷抱之適，怡然相顧。
瀝彼缾液，注于掌中。
普潤四大，一滴之功。
龍眠居士畫十六大阿羅漢贊·其一五
作者：李綱
朝代：宋

適從何來，遊歷于此。
大空斕斑，負經以侍。
有偉衣冠，山川之神。
旌麾戈甲，其從如雲。
龍眠居士畫十六大阿羅漢贊·其一六
作者：李綱
朝代：宋

巖谷窈窕，林芿扶疏。
瀑布淙射，蛇蟲之居。
衲帔蒙頭，安然入定。
孰能出之，其獨也正。
龍眠居士畫十六大阿羅漢贊·其一四
作者：李綱
朝代：宋

麌麌群鹿，出于巖端。
植杖倚松，寓目縱觀。
風度凝然，萬法皆了。
去髪留髭，豈無所表。
龍眠居士畫十六大阿羅漢贊·其七
作者：李綱
朝代：宋

寶珠騰空，光焰璀璨。
諦玩無斁，有見皆幻。
堂堂風儀，龍象之姿。
靈杵寶鐸，往将加持。
龍眠居士畫十六大阿羅漢贊·其三
作者：李綱
朝代：宋

叉指膝間，目視霄漢。
意象軒舉，邈無畔岸。
剛大之氣，塞于天淵。
俯仰無怍，縱心浩然。
龍眠居士畫十六大阿羅漢贊·其九
作者：李綱
朝代：宋

龍魚秘怪，各有佛性。
散花投經，出沒游泳。
具大悲心，平等施之。
往因妙力，人天之資。
龍眠居士畫十六大阿羅漢贊·其二
作者：李綱
朝代：宋

倚杖于肩，屈指近喙。
廢經不讀，思第一義。
大獅子吼，真獅子兒。
轉秘密藏，其誰能知。
龍眠居士畫十六大阿羅漢贊·其五
作者：李綱
朝代：宋

藕花滿缻，蓮房自拆。
神通妙用，在于舉拂。
童子何知，跪觀戲龜。
六用不藏，使之者誰。
龍眠居士畫十六大阿羅漢贊·其八
作者：李綱
朝代：宋

本無戒持，何嘗有破。
方便爲說，三世因果。
服飾煒然，王者之妃。
前跪諦聽，善思念之。
龍眠居士畫十六大阿羅漢贊·其六
作者：李綱
朝代：宋

老矣衰疲，背依禪板。
讀經可爲，聊用遮眼。
植膝垂足，獅子銜花。
杜其德機，豈有斯耶。
龍眠居士畫十六大阿羅漢贊·其四
作者：李綱
朝代：宋

華林擾虎，手舉數珠。
馴彼鬰屈，亦用兹乎。
巨顙脩鱗，能怖童子。
慈眼視之，毒心自弭。
一剪梅
作者：李纲
朝代：宋
体裁：词

数点梅花玉雪娇。烟水篱边，兰袅青梢。横斜疏影月黄昏，谁使天香，暗淡飘飘。
半醉佳人酒未消。宝髻偏时，插更斜袅。尊前还唱早梅词，琼醑何如，□□□□。
一翦梅
作者：李纲
朝代：宋

数点梅花玉雪娇。烟水篱边，兰袅青梢。横斜疏影月黄昏，谁使天香，暗淡飘飘。半醉佳人酒未消。宾髻偏时，插更斜袅。尊前还唱早梅词，琼醑何如，□□□□。
一翦梅·数点梅花玉雪娇
作者：李纲
朝代：宋
体裁：词

数点梅花玉雪娇。烟水篱边，半袅青梢。横斜疏影月黄昏，谁使天香，暗淡飘飘。半醉佳人酒未消。宝髻偏时，插更斜袅。尊前还唱早梅词，琼醑何如，□□□□。
七夕·其一
作者：李纲
朝代：宋
体裁：七言绝句

银河清浅界烟霄，欲渡何须乌鹊桥。今我去家千里远，却怜牛女会今宵。
七夕·其二
作者：李纲
朝代：宋
体裁：七言律诗

云潢斜界耿秋空，灵匹相过此夕中。璀璨珠星连璧月，凄凉玉露坠金风。三秋景物随时好，万里瓜花习俗同。乞巧未能从柳子，送穷聊欲效韩公。
七峰诗序·凝翠东峰
作者：李纲
朝代：宋
体裁：七言绝句

两峰凝翠对飞檐，缺处青岑出远尖。暮雨朝云时点缀，何须画栋与珠帘。
七峰诗序·凝翠西峰
作者：李纲
朝代：宋
体裁：七言绝句

翠峰高阁两相宜，独倚阑干注目时。休问江山非故国，且将爽气慰梁溪。
七峰诗序·太史溪
作者：李纲
朝代：宋
体裁：七言绝句

平溪渌静见游鱼，十里无声若画图。但道曾经太史爱，不须污染目为愚。
七峰诗序·妙高峰
作者：李纲
朝代：宋

叠嶪层峦枕碧流，七峰此地最奇幽。登临若会妙高意，便识德云真比丘。
七峰诗序·妙高峰
作者：李纲
朝代：宋

迭嶪层峦枕碧流，七峰此地最奇幽。
登临若会妙高意，便识德云真比丘。
七峰诗序·朝阳峰
作者：李纲
朝代：宋

先得朝阳一段红，何年鸣凤集梧桐。归舟行到湾环处，知是沙溪第一峰。
七峰诗序·朝阳峰
作者：李纲
朝代：宋

先得朝阳一段红，何年鸣鳯集梧桐。
归舟行到湾环处，知是沙溪第一峰。
七峰诗序·桂华峰
作者：李纲
朝代：宋
体裁：七言绝句

桂华岁岁吐秋风，香满溪城十里中。怪底士夫多折得，移根初自广寒宫。
七峰诗序·真隐峰
作者：李纲
朝代：宋
体裁：七言绝句

杳霭青松映白云，地灵境寂好栖神。结庐占尽溪山景，安得超然真隐人。
七峰诗序·碧云峰
作者：李纲
朝代：宋
体裁：七言绝句

落日衔山隐半轮，桑榆残照起游氛。佳人怅望何时见，万里平凝合碧云。
七月二十四日泛舟
作者：李纲
朝代：宋

秋暑殊未已，泛舟成胜游。日斜云影乱，风迥水光浮。鹭起暮山碧，蝉吟高木幽。销愁图一醉，醉眼更多愁。
七月二十四日泛舟
作者：李纲
朝代：宋

秋暑殊未已，泛舟成胜游。
日斜云影乱，风逈水光浮。
鹭起暮山碧，蝉吟髙木幽。
销愁图一醉，醉眼更多愁。
七月六日通夕大雨阖境告足丰年之庆枕上用前韵再赋两篇呈全真诸公
作者：李纲
朝代：宋

绛阙清都一念通，沛然甘泽泻层穹。天心会与人心合，国事尤须岁事丰。秋水陡添江上碧，朝阳却照栋间红。精诚自可驱雷雨，安用区区致八公。千里沟塍派脉通，挽回乐岁赖高穹。风雷借助不劳力，粳稻有期成屡丰。枕上醉魂清梦想，枝头嘉果湿犹红。旅居又喜逢穰熟，地主端疑是郑公。
七月六日通夕大雨阖境告足丰年之庆枕上用前韵再赋两篇呈全真诸公·其一
作者：李纲
朝代：宋
体裁：七言律诗

绛阙清都一念通，沛然甘泽泻层穹。天心会与人心合，国事尤须岁事丰。秋水陡添江上碧，朝阳却照栋间红。精诚自可驱雷雨，安用区区致八公。
七月六日通夕大雨阖境告足丰年之庆枕上用前韵再赋两篇呈全真诸公·其二
作者：李纲
朝代：宋

千里沟塍派脉通，挽回乐岁赖高穹。风雷借助不劳力，粳稻有期成屡丰。枕上醉魂清梦想，枝头嘉果湿犹红。旅居又喜逢穰熟，地主端疑是郑公。
七月六日通夕大雨阖境告足丰年之庆枕上用前韵再赋两篇呈全真诸公·其二
作者：李纲
朝代：宋

千里沟塍派脉通，挽回乐岁赖髙穹。
风雷借助不劳力，粳稻有期成屡丰。
枕上醉魂清梦想，枝头嘉果湿犹红。
旅居又喜逢穰熟，地主端疑是郑公。
万杉寺散珠亭
作者：李纲
朝代：宋

一派飞泉落坐隅，跳波沸石散成珠。道人谛看空濛际，颗颗圆明定有无。
万杉寺散珠亭
作者：李纲
朝代：宋

一派飞泉落坐隅，跳波沸石散成珠。
道人谛看空蒙际，颗颗圆明定有无。
三女石
作者：李纲
朝代：宋
体裁：七言绝句

粲粲三英傍碧溪，玉肌云鬓晓参差。想因巫峡行云日，记得湘江解佩时。
三姑石
作者：李纲
朝代：宋
体裁：七言绝句

风舞芳林鬓脚垂，朝云行雨湿仙衣。不知当日缘何事，化石山头更不归。
三层峰
作者：李纲
朝代：宋

三层灵峰气象豪，喷云泄雨不崇朝。悬崖峭壁无人到，只恐峰头是碧霄。
三层峰
作者：李纲
朝代：宋

三层灵峰气象豪，喷云洩雨不崇朝。
悬崖峭壁无人到，只恐峰头是碧霄。
三峡桥
作者：李纲
朝代：宋

我昔曾作云安行，道逢除书还玉京。至今遗恨不一到，与听三峡流泉声。此来又谪武昌去，庐山当道欣所经。栖贤寺前小三峡，拭目便觉增双明。黄牛明月坐中见，瞿塘艳滪森相迎。山寒草木郁葱茜，逼耳似闻猿狖鸣。悬崖乱石互回转，震吼正坐不得平。珠跳云沸巧潨射，晴昼雨雹驱雷霆。壮哉造化融结此，故使水石相喧轰。妙音流出无尽藏，乃与衲子门庭争。飞桥赑屃跨虚碧，面对五老峰峥嵘。我来云物为开霁，当暑万壑松风生。提携更得二三子，杖履不辜丘壑情。垂瓶得水不敢漱，老坡旧约今寻盟。
三峡桥
作者：李纲
朝代：宋

我昔曾作云安行，道逢除书还玉京。
至今遗恨不一到，与听三峡流泉声。
此来又谪武昌去，庐山当道欣所经。
栖贤寺前小三峡，拭目便觉增双明。
黄牛明月坐中见，瞿塘艷滪森相迎。
山寒草木郁葱蒨，逼耳似闻猿狖鸣。
悬崖乱石互迴转，震吼正坐不得平。
珠跳云沸巧潨射，晴昼雨雹驱雷霆。
壮哉造化融结此，故使水石相喧轰。
妙音流出无尽藏，乃与衲子门庭争。
飞桥赑屃跨虚碧，面对五老峰峥嵘。
我来云物为开霁，当暑万壑松风生。
提携更得二三子，杖履不辜丘壑情。
垂瓶得水不敢潄，老坡旧约今寻盟。
三月二十三日德音至容南恭闻驻跸浙东王师屡捷虏骑远遁是日得诸季书挈家寓饶之德兴幸免惊扰忻忭之余輙成口号
作者：李纲
朝代：宋

紫泥黄耳到同时，家国无虞慰所思。
饮马天骄归朔漠，安巢越鸟返南枝。
休祥允恊灵棋卜，喜事何因干鹊知。
便可理装寻去路，携家深赴鹿门期。
三月二十三日德音至容南恭闻驻跸浙东王师屡捷虏骑远遁是日得诸季书挈家寓饶之德兴幸免惊扰忻忭之馀辄成口号
作者：李纲
朝代：宋

紫泥黄耳到同时，家国无虞慰所思。饮马天骄归朔漠，安巢越鸟返南枝。休祥允恊灵棋卜，喜事何因乾鹊知。便可理装寻去路，携家深赴鹿门期。
三月二十五日邀吴民瞻郑梦锡李似之陈巽达周元仲游贤沙凤池二首 其二 凤池
作者：李纲
朝代：宋

凤去空馀旧浴池，竹梧交荫翠参差。云随屐齿生松磴，泉合琴心泻石陂。幽讨平生如此少，清闲今日许谁知。道人为筑紬书室，杖履来游更卜期。
三月二十五日邀吴民瞻郑梦锡李似之陈巽达周元仲游贤沙凤池二首·凤池
作者：李纲
朝代：宋

凤去空余旧浴池，竹梧交荫翠参差。
云随屐齿生松磴，泉合琴心泻石陂。
幽讨平生如此少，清闲今日许谁知。
道人为筑紬书室，杖履来游更卜期。
三月二十五日邀吴民瞻郑梦锡李似之陈巽达周元仲游贤沙凤池二首·贤沙
作者：李纲
朝代：宋
体裁：七言律诗

招提环拥碧崔嵬，携客登临始此回。寺比道林多掩抱，峰如灵隐解飞来。烟霞深处钟磬响，杉桂香中殿阁开。莫道钓鱼人已寂，至今说法尚如雷。
三月二十五日邀吴民瞻郑梦锡李似之陈巽达周元仲游贤沙凤池二首·贤沙
作者：李纲
朝代：宋

招提环拥碧崔嵬，携客登临始此回。寺比道林多掩抱，峰如灵隐解飞来。烟霞深处钟磬响，杉桂香中殿阁开。莫道钓鱼人已寂，至今说法尚如雷。凤去空馀旧浴池，竹梧交荫翠参差。云随屐齿生松磴，泉合琴心泻石陂。幽讨平生如此少，清闲今日许谁知。道人为筑紬书室，杖履来游更卜期。
三衢道中
作者：李纲
朝代：宋

行色虚无裏，人声烟霭间。
浪纹来縠水，地势逼柯山。
浅濑通舟涩，飞桥跨石弯。
风髙云冉冉，滩急水潺潺。
野迥松篁秀，境幽鸡犬閒。
轻装因路险，隐耳觉言蛮。
村酿酤来薄，溪鳞买得悭。
浦晴鸣鴈浴，林暝舞鸦还。
寺僻殿阁古，堂虚苔藓斑。
僧房清夜宿，幽梦到乡关。
三衢道中
作者：李纲
朝代：宋

行色虚无里，人声烟霭间。浪纹来縠水，地势逼柯山。浅濑通舟涩，飞桥跨石弯。风高云冉冉，滩急水潺潺。野迥松篁秀，境幽鸡犬閒。轻装因路险，隐耳觉言蛮。村酿酤来薄，溪鳞买得悭。浦晴鸣雁浴，林暝舞鸦还。寺僻殿阁古，堂虚苔藓斑。僧房清夜宿，幽梦到乡关。
上元日二首
作者：李纲
朝代：宋

去年玉辇侍端门，灯满鳌山讶晓暾。寂寞沙阳山水里，也将膏火照黄昏。应为飘零有故侯，竞将灯火簇溪楼。田夫野妇盈衢巷，怪我还能与共游。
上元日二首·其一
作者：李纲
朝代：宋

去年玉辇侍端门，灯满鳌山讶晓暾。
寂寞沙阳山水裏，也将膏火照黄昏。
上元日二首·其一
作者：李纲
朝代：宋

去年玉辇侍端门，灯满鳌山讶晓暾。寂寞沙阳山水里，也将膏火照黄昏。
上元日二首·其二
作者：李纲
朝代：宋
体裁：七言绝句

应为飘零有故侯，竞将灯火簇溪楼。田夫野妇盈衢巷，怪我还能与共游。
上元日同王丰甫叶梦授会饮
作者：李纲
朝代：宋

当年玉辇侍端门，岂意风尘四海奔。
正恐溪山太寥落，也将灯火照黄昏。
月华清切人千里，曲调凄凉酒一樽。
多谢故人相暖热，感时抚事祗销魂。
上元日同王丰甫叶梦授会饮
作者：李纲
朝代：宋

当年玉辇侍端门，岂意风尘四海奔。正恐溪山太寥落，也将灯火照黄昏。月华清切人千里，曲调凄凉酒一樽。多谢故人相煖热，感时抚事祗销魂。
上元舟中有感
作者：李纲
朝代：宋

前年扈清跸，玉辇临端门。鳌山綵构耸，露台歌吹喧。去年谪沙阳，旅泊亦游观。士女隘衢巷，灯火满溪山。今年过江南，舣舟烟水湾。风高不可进，极目云涛翻。蜜炬照独酌，红炉凌夜寒。感事心欲折，强歌声无欢。坐看江边月，飞上青云端。清光不改旧，对我还团栾。